
TURCIA:

AMPLU PROTEST ANTI-ISLAMIC CU SCÂNTEIE ECOLOGISTĂ
Cea mai puternică manifestare anti-guvern din ultimii ani a izbucnit în Turcia, în iunie, după ce autoritatile au decis demolarea unui parc. Numeroase ciocniri au avut loc între forţele de ordine şi protestatari. Poliţiştii au aruncat gaze lacrimogene, au folosit tunuri cu apă împotriva manifestanţilor, rănind mii de persoane. Unii protestatari au fost ucişi în timpul confruntărilor. 

Mii de persoane au ieşit în stradă, ocupând zona Pieţei Taksim, unde au pornit luptele cu forţele de ordine. Revolta s-a declanşat în contextul creşterii tensiunilor în Turcia, din cauza autoritarismului premierului Tayyip Erdogan şi a rădăcinilor islamiste ale partidului sau. 

Nemulţumirile cetăţenilor turci au început să se manifeste când arborii parcului Taksim's Gezi din Istanbul au fost puşi la pământ, in vederea unui proiect de dezvoltare iniţiat de Guvern. Iniţial, demonstranţii au organizat o tabără în jurul parcului, încercând să împiedice distrugetrea acestuia. Poliţiştii au luat cu asalt manifestanţii, aceasta fiind scânteia care a declanşat violentele proteste care s-au extins în mai multe oraşe din Turcia. Protestatarii au cerut demisia premierului Erdogan şi alegeri anticipate. Sindicatele din Turcia au convocat greva generală după ce poliţia a evacuat Parcul Gezi din Istanbul, bastionul revoltelor anti-guvernamentale.
“Nu facem alegeri anticipate pentru cei care mărşăluiesc pe străzi”

Oficialii turci au avertizat ca ar putea folosi armata pentru a pune capăt protestelor violente. Vicepremierul turc Bulent Arinc a declarat că guvernul "va folosi toate forţele"
 inclusiv forţele armate dacă va fi necesar, pentru a opri manifestaţiile de stradă.  A fost prima dată când partidul islamist aflat la putere a ameninţat cu intervenţia Armatei. 

Confruntările violente între manifestanţi şi forţele de ordine au continuat şi după ce premierul turc Recep Erdogan a avertizat că nu va mai permite noi proteste în Piata Taksim. Într-un discurs, acesta a catalogat ptotestatarii drept "vagabonzi", adăugând că nu este vorba despre persoane preocupate de protecţia mediului întrucât aceştia provoacă "o poluare sonoră". Premierul turc a afirmat că răbdarea are limitele sale, în timp ce zeci de mii de manifestanţi antiguvernamentali s-au adunat într-un marş în centrul Istanbulului. "Am fost răbdatori, vom fi răbdători, însă există şi un sfârşit al răbdării"
 a declarat premierul Recep Erdogan.
La Istanbul, grupuri de demonstranţi au rămas pe străzi, chiar dacă în timpul zilei poliţiştii au folosit gaze lacrimogene şi grenade fumigene, pentru ca manifestanţii să nu poată reveni in Parcul Gezi. Pe de altă parte, premierul Erdogan a declarat în faţa susţinătorilor săi "Nu vom face ceea ce o mână de jefuitori au făcut. Ei ard şi distrug. Ei distrug magazinele civililor. Ei distrug maşinile civililor". "Sunt destul de josnici încât să-l insulte pe premierul ţării"
 a continuat acesta, cerându-le simpatizanţilor săi să evite violenţele  Protestele violente din Turcia au continuat în timp ce premierul Recep Erdogan a precizat, ferm, că nu se vor organiza alegeri anticipate, în pofida cerinţelor manifestanţilor.
"Taksim, rezista, vin muncitorii" au strigat protestatarii, cerând demisia şefului guvernului de la Ankara care i-a numit pe manifestanti "extremişti" şi "jefuitori". Protestatarii au insistat ca premierul Erdogan să-şi ceară scuze, să demisioneze şi să fie judecat "pentru lucrurile pe care le-a făcut". Greviştii din Ankara au purat pancarte cu mesaje destinate prim-ministrului turc: "Această naţiune nu ţi se va inchina!"
. 


Administratorii universităţilor americane au evaluat siguranţa studenţilor aflaţi la studii în Turcia, unele cursuri luând sfârşit mai devreme. Oficialii americani ai Institutului pentru Educaţia Internaţionala a Studenţilor au precizat că studenţii lor nu sunt vizaţi de proteste, însă "există un pericol, întrucât studenţii ar putea fi la locul nepotrivit, în momentul nepotrivit" (USA Today). Din cauza atmosferei potenţial periculoase, Universitatea Syracuse din New York a încheiat mai devreme programul de studii al studenţilor săi din Turcia. 

Premierul Recep Erdogan a exclus alegerile anticipate: "Nu se decid alegeri anticipate din cauză că oamenii mărşăluiesc pe străzi"
. Alegerile locale şi cele prezidentiale vor avea loc anul viitor, conform calendarului iniţial, a transmis un oficial al partidului de guvernământ, AKP. Alegeri generale sunt programate pentru anul 2015. AKP este la putere în Turcia din anul 2002, iar protestatarii sustin ca Guvernul devine tot mai autoritar si impune valori islamiste.
Erdogan: “Printre protestatari există terorişti” 

Premierul turc Recep Tayyip Erdogan a exclus, în cadrul unei deplasări în Tunisia, posibilitatea de a renunţa la proiectul urban din Istanbul care a declanşat valul de contestare a Guvernului său. "Proiectul respectă istoria, cultura şi mediul (...). Ceea ce facem noi este să protejăm drepturile majorităţii şi să păstrăm frumuseţea Istanbulului" a afirmat el, potrivit unei traduceri în arabă a declaraţiilor sale, denunţând "reaua credinţă manifestă" a criticilor săi. "Nu vom permite unei minorităţi să impună legea majorităţii şi nu vom accepta nici tirania majorităţii"
 a declarat Erdogan.

El a punctat, de asemenea, participarea unei organizaţii "teroriste" la proteste. "Printre protestatari există extremişti, unii sunt implicaţi în terorism (...) şi susţinătorii acestei organizaţii teroriste sunt prezenţi în piaţa"
 Taksim, a asigurat el, evocând atentatul împotriva ambasadei Statelor Unite la Ankara din februarie, atribuit unui grup de extremă stânga.

Răspunzând întebărilor unui jurnalist turc, Recep Tayyip Erdogan a dezminţit implicarea unor diplomaţi în tulburări dar a dezvăluit că au fost arestaţi şapte străini. "Sunt şapte străini implicaţi în tulburări, dintre care şase au fost aduşi în faţa procurorului Republicii şi unul este în stare de arest" a declarat premierul. "O anchetă este în curs pentru a stabili modul în care aceştia au participat la violenţe"
 a adăugat el fără să precizeze naţionalitatea şi locul în care au fost arestaţi aceştia sau unde sunt deţinuţi.

Premierul Erdogan a ţinut totuşi să sublinieze că nu consideră că ecologiştii ar fi la originea tulburărilor. "Îi cunoaştem bine pe cei implicaţi în aceste tulburări şi exclud toţi cetăţenii sensibili faţă de protejarea mediului"
 a declarat el.
Opoziţia turcă: „Erdogan a dus la divizarea societăţii”

Recep Tayyip Erdogan este singurul vinovat pentru protestele care au cuprins Turcia, a susţinut Kemal Kilicdaroglu, liderul Partidului Popular Republican, principala forţă de opoziţie din Turcia, care îl acuza pe premier ca este un "mincinos" a cărui politică a dus la divizarea societăţii. "Ceea ce se întamplă acum are loc ca urmare a politicii lui Erdogan, care a dus la divizarea societăţii. El este principalul provocator al acestor proteste şi tot el este vinovat pentru numărul victimelor şi haosul creat"
 a afirmat Kemal Kilicdaroglu. Totodată, l-a acuzat pe Erdogan că a mistificat adevărul când a susţinut că mai mulţi protestatari au consumat băuturi alcoolice într-o moschee. "Să susţii că alcoolul a fost introdus intr-o moschee este mai mult decât iresponsabilitate, este imoralitate. În momentul de faţă, Turcia are două unităţi de poliţie: una oficială, controlată de Guvern şi o poliţie a cetăţenilor, care luptă pentru binele ţării"
 a precizat liderul republican. 
Protestatarii au cumpărat reclamă în New York Times

Conform Huffington Post , protestarii din Turcia au reuşit să strângă banii necesari pentru a cumpăra o pagină de reclamă în New York Times. Manifestanţii au lansat, pe Indiegogo, o campanie de strângere de fonduri pentru a cumpara spaţii în marile publicaţii. Banii necesari pentru o pagină întreagă de reclamă în New York Times au fost strânşi în prima zi de campanie.

Anunţul manifestanţilor din New York Times conţine o imagine cu o grenadă lacrimogenă, sub titlul: "Ce se întamplă în Turcia?". Campania s-a numit "Occupuy Gezi", dupa modelul mişcării "Occupy Wall Street".

Guvernul a cerut scuze - protestele au continuat
Guvernul turc a încercat să pună capăt mişcării de contestare fără precedent cerând “scuze” manifestanţilor şi lansând un apel la încetarea protestelor. După încă o noapte de mobilizare şi violenţe, marcată de moartea unui protestatar, în sudul ţării, vicepremierul Bulent Arinc a recunoscut ca “legitime” revendicările ecologiştilor, aflaţi la originea acţiunii de protest din Turcia, şi i-a invitat pe manifestanţi să pună capăt acţiunii lor. 

În lipsa din ţară a principalului vizat - premierul Recep Tayyip Erdogan - vicepremierul Bülent Arinc a prezentat “scuze” mult prea numeroşilor răniţi din rândurile civililor, exceptându-i, totuşi, pe “cei care au cauzat distrugeri pe străzi şi care au încercat să aducă atingere libertăţii oamenilor”
. Vicepremierul turc şi-a exprimat regretul pentru folosirea gazelor lacrimogene, de către poliţie, împotriva manifestanţilor, fapt ce a făcut, potrivit lui, ca “lucrurile să degenereze”. În plan politic, Bülent Arinc a dat asigurări că guvernul respectă diversitatea “modurilor de viaţă” ale cetăţenilor turci.

Manifestanţii l-au acuzat pe premierul Erdogan de “derivă autoritară” şi de intenţia de a “islamiza” Turcia, stat laic. “Nu avem dreptul sau luxul să ignorăm poporul, democraţiile nu pot să existe fără opoziţie”
 a subliniat Bülent Arinc, afirmând că guvernul şi-a învăţat lecţia din aceste evenimente. 

Recep Tayyip Erdogan, aflat la putere din anul 2002, este liderul Partidului pentru Dreptate şi Dezvoltare (AK), format pe structurile unei foste mişcări islamiste. Parlamentul turc a aprobat o lege care interzice vânzarea şi consumul de băuturi alcoolice în intervalul orar 22.00 - 6.00, o situaţie care a nemulţumit tinerii turci. Acuzat de atitudine islamistă, Erdogan a dat asigurări că este determinat să respecte caracterul laic al statului turc.
Jurnaliştii protestează împotriva abuzurilor poliţiei


Numeroşi jurnalişti şi artişti au protestat împotriva abuzurilor poliţiei la adresa reprezentanţilor presei. "Vorbeşte aici, dacă ai suficient curaj!" i-a spus poliţistul unui reporter al IMC-TV - post privat, care critică puterea de la Ankara - înainte de a-l lovi cu pumnul în faţă şi de a-l reţine la mijlocul lunii iunie, pe când relata despre protestul din parcul Gezi. Momentul a fost filmat de un cameraman iar înregistrarea a fost difuzată pe reţelele de socializare de pe internet: patru poliţişti trântesc ziaristul la pământ după care îl lovesc cu picioarele.

"E începutul, doar. Lupta merge mai departe!", "Goliţi celulele, eliberaţi jurnaliştii!" şi "AKP, jos mâna de pe presă"
 au fost câteva mesaje transmise puterii de către demonstranţi. Drumul spre Piaţa Taksim a fost blocat. Poliţia a folosit tunuri de apă pentru a împiedica accesul protestatarilor.

O jurnalistă de la publicaţia de stânga Bir Gün (O zi) şi corespondentă a agenţiei kurde de presă Firat a petrecut un an şi jumătate în închisorile din Turcia. A fost eliberată după ce a ispăşit o condamnare pentru acuzaţia de a face parte dintr-o grupare declarată ilegală, Uniunea Comunităţilor Kurdistanului. "Au intrat pe 20 decembrie 2011 în locuinţele noastre, ne-au confiscat aparatele de fotografiat, agendele, carnetele de notiţe, toată documentarea pe care o aveam. Şi pe noi ne-au luat. Şi ne-au dus la închisoare. Au încercat să ne facă să tăcem. În închisoare au comis tot felul de abuzuri. Oricum nu era clar din ce motive fuseseră arestaţi din capul locului. Abuziv" a declarat jurnalista.

Un redactor al cotidianului Radikal afirmă despre cenzură că este parte din viaţa ei de zi cu zi: "Şefii îţi pot spune că un anume material nu poate fi publicat, pentru că l-ar putea supăra pe prim-ministru"
. 

Atitudini internaţionale împotriva reprimării protestelor în Turcia

Brutalitatea cu care poliţia a intervenit, larg evocată pe reţelele sociale din Turcia, a suscitat numeroase critici în ţările occidentale. Un purtător de cuvânt al Înaltului Comisar al ONU pentru Drepturile Omului, Navy Pillay, a cerut Turciei să iniţieze o anchetă “rapidă, completă, independentă şi imparţială” în cazul poliţiştilor care “au încălcat legea şi standardele internaţionale privind drepturile omului”
.


Autorităţile Statelor Unite şi-au manifestat îngrijorarea – prin vocea secretarului de stat american, John Kerry - faţă de modul în care sunt gestionate protestele în Turcia.  Mai mult, Casa Albă a luat atitudine faţă de situaţia din Turcia prin purtătorul de cuvânt, Caitlin Hayden.  "Vom continua să urmărim cu îngrijorare evenimentele din Turcia, exprimându-ne interesul şi dorinţa privind libertatea de exprimare, inclusiv dreptul la proteste paşnice"
. Totodată, aceasta a atras atenţia asupra relaţiilor importante ce leagă Turcia şi Statele Unite, insistând asupra importanţei respectării principiilor democratice de către regimul de la Ankara.  "Noi considerăm că stabilitatea, securitatea şi prosperitatea Turciei pe termen lung sunt asigurate prin garantarea libertăţilor fundamentale de exprimare, a dialogului şi a mass-media libere şi independente. Turcia este un prieten şi aliat important al SUA, fapt pentru care noi ne aşteptăm ca autorităţile de la Ankara să respecte aceste principii"
. 
În replică, ministrul turc de Externe, Ahmet Davutoglu, i-a transmis secretarului de Stat american, John Kerry, nemulţumirea Turciei faţă de critici ale Statelor Unite referitoare la utilizarea forţei împotriva protestatarilor.. "Turcia nu este o democraţie de categoria a doua"
.
Germania a calificat drept “şocante” “violenţele disproporţionate” împotriva manifestanţilor din Turcia şi le-a cerut autorităţilor de la Ankara să le pună capăt. “Numărul mare de persoane arestate şi rănite este şocant. Chem guvernul turc să pună capă violenţelor disproporţionate”
 a declarat comisarul pentru drepturile omului şi ajutor umanitar din cadrul guvernului federal german, Markus Loning, într-un comunicat. Germania “urmăreşte cu nelinişte” situaţia din Turcia, apreciind că aceste evenimente nu au influenţă asupra negocierilor de aderare la Uniunea Europeană. Totodată, oficialul german a cerut guvernului turc “să elibereze imediat persoanele închise şi să înceteze atacurile asupra oamenilor care îşi exercită drepturile fundamentale ale libertăţii de opinie şi de întrunire”. “Reţinerea manifestanţilor care schimbă mesaje pe Twitter este, de asemenea, inacceptabilă şi reprezintă o restrângere a libertăţii de opinie în Turcia. Şi ei trebuie eliberaţi imediat”
 a subliniat Markus Loning.  În Germania trăiesc aproximativ trei milioane de turci sau germani de origine turcă, formând cea mai mare comunitate străină din această ţară, dar şi cea mai mare comunitate turcă dintr-o ţară membră a Uniunii Europene. 

Cotidianul Die Welt a comentat evenimentele din din Turcia. "În Turcia se întâmplă lucruri inimaginabile până în urmă cu câteva zile. Sute de mii de oameni, odinioară grupări concurente, ies pe stradă împotriva primului ministru. Acesta reacționează cu aroganță și lipsă de viziune"
.
"Aţi protestat, legal sau ilegal, acuma mergeți acasă – acesta este mesajul pe care premierul Turciei, Recep Tayyip Erdogan, a găsit de cuviință să-l transmită sutelor de mii de oameni care manifestează împotriva sa în 40 din cele 80 de provincii ale țării. A mai avut Erdogan una alta de zis în context, cum ar fi că ar putea lejer să strângă un milion de oameni care să organizeze contra-manifestații. Ce reușește Erdogan? Nimic altceva decât să scoată și mai mulți oponenți de-ai săi pe stradă. Abia zisese el de milionul respectiv, că aproape un milion de protestatari umpleau străzile Turciei parcă doar ca să-l sfideze pe șeful autoritar al guvernului"
.
Siria i-a solicitat guvernului de la Ankara să oprească violenţele la adresa protestatarilor. Ministrul sirian al Informaţiilor, Omran al-Zoubi a afirmat că premierul Recep Tayyip Erdogan ar trebui să demisioneze în condiţiile în care nu reuşeşete să oprească protestele în mod paşnic. “Erdogan conduce ţara într-un mod terorist, distrugând, astfel, caracterul civil al poporului turc”
.

Conform Al-Jazeera, serviciile secrete din Turcia invenstighează posibilitatea ca la originea evenimentele interne să se afle forţe din afara ţării.  

Scepticism german privind aderarea Turciei la UE

Cancelarul Angela Merkel a catalogat acţiunile autorităţilor turce drept "disproporţionate" şi a exprimat "un anume scepticism" cu privire la perspectivele de aderare a Turciei la Uniunea Europeana. Liderul german a criticat modul în care autorităţile turce au răspuns la protestele antiguvernamentale din această ţară. "Ceea ce se întâmplă în Turcia nu se împleteşte cu ideile noastre de libertate a adunărilor”. "În orice caz, sunt şocată"
 a adaugat ea Unele rapoarte arată faptul că acest lucru a întărit rezistenţa Berlinului faţă de aderarea Turciei la Uniunea Europeană.

La Ankara, declaraţia cancelarului german a generat critici şi apeluri ca Angela Merkel să acorde mai multă atenţie acţiunilor poliţiei din ţara sa şi să nu se amestece în afacerile interne ale Turciei. Ministrul turc al Afacerilor Europene, Egemen Bagis, a acuzat-o pe Angela Merkel că foloseşte problema Turciei în campania sa electorală, în vederea alegerilor din luna septembrie. "Daca Merkel caută material pentru campania sa electorală, acesta nu ar trebui să fie legat de Turcia". "Sarkozy a încercat să folosească Turcia înainte, însă nu s-a încheiat prea bine pentru el" a precizat Egemen Bagis. Ministrul turc al Afacerilor Europene a afirmat că procesul de negociere nu se va încheia "din cauza remarcilor unui politician"
 fiind necesară o decizie unanimă de a bloca aderarea Turciei.

Uniunea Creştin Democrată din Germania şi formaţiunea politică bavareză Uniunea Crestin Sociala (CSU), se opun de mult timp aderării Turciei la blocul european, însă nu au împiedicat negocierile de aderare la UE, începute la scurt timp dupa ce Angela Merkel a devenit cancelar. Pozitia germanilor s-a modificat, însă, după ce autorităţile de la Ankara au raspuns cu brutalitate protestele îndreptate împotriva premierului Recep Tayyip Erdogan. Într-un proiect de program electoral al CDU/CSU, partidele au renunţat la sintagma "parteneriat privilegiat" pentru a defini relaţia dintre Turcia şi UE, exprimându-şi opoziţia faţă de aderarea Turciei. "Dorim o cooperare puternică între Uniunea Europeană şi Turcia şi, de asemenea, o colaborare strategică în domeniile politicii externe şi securităţii" se arată în document. "Respingem aderarea deplină a Turciei, întrucât nu îndeplineşte condiţiile pentru a deveni membru cu drepturi depline al UE. Turcia ar împovăra UE cu dimensiunea şi structura economiei sale"
 se mai precizează în text .

Ambasadorul Germaniei în Turcia, Eberhard Pohl, a fost convocat la Ministerul turc de Externe, unde a discutat cu ministrul adjunct Feridun Sinirlioglu. După întrevedere nu au fost făcute declaraţii. În contextul schimbului de replici privitor la reprimarea protestelor din Turcia şi al reticenţei Germaniei privind aderarea Turciei la UE, ministrul german de Externe, Guido Westerwelle, a declarat, după întâlnirea cu omologul său turc, Ahmet Davutoglu, în Qatar "Tensiunile au fost de netăgăduit"
.

Anonymous a lansat atacuri cibernetice împotriva guvernului turc

Gruparea Anonymous susţine că a lansat o serie de atacuri cibernetice împotriva guvernului turc ca răspuns la violenţele comise de poliţie împotriva protestatarilor din piaţa Taksim din Istanbul şi din restul ţării. "Erdogan ar trebui să înveţe din soarta preşedintelui egiptean Hosni Mubarak şi să demisioneze înainte ca situaţia să se inflameze şi mai mult"
.
Gruparea a reuşit să blocheze accesul la Monitorul Oficial turc şi la alte site-uri, duminică. Site-ul de Internet al postului privat de televiziune NTV, criticat pentru că nu a acoperit în mod adecvat evenimentele, a fost ţinta unui aparent atac al Anonymous. Acuzând Guvernul că cenzurează social media pentru a împiedica cetăţenii să afle adevărul, Anonymous a promis să îngenuncheze Guvernul turc prin atacarea tuturor site-urilor de Internet ale instituţiilor statului.

Gruparea Anonymous a anunţat pe Twitter că a blocat site-ul de Internet al preşedintelui Abdullah Gül, pe cel al partidului de guvernământ Justiţie şi Dezvoltare (AKP), al guvernatorului Istanbulului şi pe cel al poliţiei din acest oraş.

Anynomous afirmă că Guvernul turc pretinde că se comportă ca o democraţie, dar este mai asemănător cu "dictatorii din China şi Iran"
. 

Pe de altă parte, în provincia Izmir, de la Marea Egee, au fost reţinute zeci de persoane pentru a fi sprijinit pe Twitter protestele
. Guvernul de la Ankara a anunţat în a doua parte a lunii iunie că lucrează la un proiect de lege prin care urmăreşte limitarea sau chiar interzicerea accesului cetăţenilor la site-urile social-media, în scopul menţinerii controlului asupra protestelor din Piaţa Taksim. În acest sens, ministrul turc al Justiţiei, Muammer Guler, a precizat: "Avem un studiu asupra celor care provoacă oamenii prin manipulări cu ştiri false, dând naştere unor tensiuni sociale care ar putea pune in pericol viaţa şi propietatea privată a cetăţenilor. Astfel de acţiuni se manifestă în special prin platforme social-media precum Facebook sau Twitter"
. Conform presei din Turcia, un departament privind infracţionalitatea cibernetică, aflat in subordinea guvernului de la Ankara, a investigat aproximativ cinci milioane de mesaje trimise pe Twitter cu referire la protestele din Piata Taksim, mai multe persoane fiind deja arestate în orasul Izmir. 
Precauţii privind posibilitatea intervenţiei Armatei în viaţa politică


Puterea de la Ankara încearcă să ia măsuri de limitare a riscului ca militarii să intervină pe scena politică, prin modificarea unui articol din regulamentul de funcţionare al armatei. 

După 1960, Turcia a fost teatrul a patru lovituri de stat militare. Patru guverne au fost forţate să abandoneze, în acest interval, puterea. Chiar şi actualul Executiv, condus de premierul Recep Tayyip Erdogan, s-a aflat , în 2007, în pragul unei lovituri de stat pusă la cale de generali. Între timp, se pregăteşte  tocmai regimul Erdogan să dea o lovitură complexului militar, modificiând articolul 35 din regulamentul de ordine interioară al armatei. Reforma propusă are ca obiectiv propriu-zis eliminarea riscurilor unor viitoare puciuri militare. Amendamentul adus articolului în cauză ar urma să interzică militarilor să mai intervină în disputele politice interne, textul avansat specificând că rolul acestora este de a feri ţara exclusiv de pericolele externe.

Din 1934, misiunea fundamentală a armatei este "apărarea republicii". Până în prezent, această atribuţiune era interpretată nu doar ca o responsabilitate asumată în faţa riscurilor externe ci şi ca un angajament de securitate internă şi de garantare a "kemalismului", doctrina modernizatoare a Turciei, purtând numele părintelui statului secular, Mustafa Kemal Atatürk. În virtutea acestei traduceri a legislaţiei a intervenit complexul militar, sub conducerea şefului de stat major Kenan Evren, în 1980, pentru a pune capăt conflictelor de stradă dintre simpatizanţii dreptei şi a stângii, tensiuni ce începuseră să semene a război civil. Salutată, la început, intervenţia armatei s-a dovedit, în timp, mult prea brutală: 650.000 de arestări, 50 de execuţii, 171 de cazuri de moarte prin tortură; zeci de mii de turci au fost siliţi să părăsească ţara, după ce li s-a retras cetăţenia.

Puciurile militare au fost precedate de campanii împotriva puterii în exerciţiu; nu doar generalii exercitau presiuni, ci şi elitele, uneori chiar şi partenerii de guvernare, explică Adem Sözüer, decanul Facultăţii de drept din cadrul Universităţii Istanbul. Nu de puţine ori, tensiunile au fost provocate, în aşa fel încât, completează profesorul, populaţia să se lase convinsă că ţara este în pericol şi doar militarii o pot salva.

Actuala formă a legislaţiei nu permite armatei să intervină, de fapt, este de părere Lami Bertan Tokuzlu, specialist în drept constituţional la Universitatea Bilgi din Istanbul. O preluare a puterii de către generali ar însemna suspendarea legii fundamentale, ceea ce este, de fapt, o măsură fără acoperire juridică. Constituţionalistul Tokuzlu acuză funcţionarii armatei de implicare în protestele de stradă. Ar fi existat cazuri în care aceştia, de exemplu, ar fi împărţit măşti de gaze în pieţele în care manifestanţii s-au confruntat cu forţele de ordine. Cu toate acestea, guvernul nu riscă să piardă controlul strict pe care l-a impus asupra armatei. Pericolul unei intervenţii militare în forţă nu este real. 

Punctul-cheie al tensiunilor: revolta anti-AKP


De la izbucnirea crizei economice, locuitorii multor ţări europene au ieşit în stradă, protestând faţă de reforme, reduceri salariale, creşterea şomajului in condiţiile în care finanţele acestor state se aflau în situaţie precară. Din această perspectivă, în Turcia - ţară care doreşte să adere la UE şi are de o economie înfloritoare - cetăţenii nu au motive de revoltă.

Recep Tayyip Erdogan a ajuns la putere în urmă cu un deceniu. În timpul mandatului acestuia, inflaţia a scăzut puternic, iar Turcia a devenit un magnet pentru investiţii străine, atrăgând peste 100 de miliarde dolari din 2003 până în prezent. Turcia a avut, în 2012, exporturi în valoare de 152 miliarde de dolari, cifra de 10 ori mare decat in 1993. "În ultimii 10 ani, succesul a provenit de la un singur partid. Însă Erdogan este adevărata cheie a creşterii uimitoare de care a beneficiat Turcia. El are viziune şi o mulţime de susţinători in jurul său"
 a precizat Tim Ash, analist la Standard Bank.

Recep Tayyip Erdogan vrea ca Turcia să ajungă între primele 10 state ale lumii până în 2023, când se împlinesc 100 de ani de la înfiinţarea republicii de cître Mustafa Kemal Ataturk.Turcia se afla pe locul 17, conform clasamentului întocmit de Fondul Monetar Internaţional. Semnalele privind atingerea acestei ţinte sunt pozitve. Comparativ cu 2003, Produsul Intern Brut al Turciei s-a triplat. În plus, PIB/cap de locuitor a crescut vertiginos in timpul guvernarii lui Erdogan, premierul turc anunţând că au fost create un milion de locuri noi de muncă în fiecare an. Cu toate acestea, manifestanţii sunt de parere că premierul nu acţioneaza în interesul lor.

Logic, un parc nu poate fi motivul principal pentru un protest de asemenea anvergură. El poate fi doar un factor declanşator. Demonstraţii în sprijinul parcului Gezi au loc nu doar în întreaga Turcie, ci şi comunităţile turceşti din întreaga lume, începând din Sydney până la New York. În mod cert, acesta nu este un simplu protest pe probleme de mediu, pentru blocarea construcţiei unui centru comercial în centrul Istanbulului - Taksim, ci o izbucnire a oamenilor împotriva politicilor unui partid islamist (Partidul Justiţiei şi Dezvoltării – AKP) şi împotriva liderului său, premierul Tayyip Erdoğan.
 
Gezi Park este o zonă verde în care oamenii se pot relaxa în Piaţa Taksim, dar are şi o strânsă legătură cu istoria otomană. Guvernul a decis  - dincolo de autoritatea primarului din Istanbul, Kadir Topbas - că doreşte să reconstruiască vechea cazarmă de Artilerie/Topcu Kislasi în parcul Gezi. Cazarma fusese demolată în 1909, în urma unei revolte fundamentaliste. 
Revolta din Topcu Kislasi din aprilie 1909 este importantă din mai multe motive. A fost o mişcare religioasă fundamentalistă iniţiată de soldaţii care cereau legea islamică - Sharia. Mişcarea a fost anihilată iar cazarma a fost demolată de către Harekat Ordusu/Armata operativă din Tesalonik. Liderii mişcarii au fost condamnaţi la moarte şi ucişi. Şeful Statului Major al acestei armate a fost Mustafa Kemal (Ataturk), fondatorul Republicii Turcia. Demonstraţiile din parcul Gezi au fost declanşate mai ales de decizia luată de premierului Erdoğan de a construi un centru comercial în parc. 
Când au început demonstraţiile, premierul Erdoğan a numit protestatarii „grupuri marginale” şi i-a insultat spunându-le „capulcu/prădători”. În următoarea zi, au apărut proteste în Ankara, Izmir, Adana, Tunceli, devenit un lanţ de demonstraţii împotriva guvernului şi a premierului Erdoğan. Este vorba despre un protest general împotriva eşecurilor guvernului AKP din cadrul politicilor interne şi externe. Anterior, exploziile capcană de la  Reyhanli care au cauzat 51 de morţi şi cel puţin două sute de răniţi pregătiseră deja fundalul psihologic pentru aceste demonstraţii împotriva guvernului.
Memento
Cum a ajuns AKP la putere 

Alegerile din noiembrie 2002 au reprezentat un moment important în Turcia. Un partid politic islamist, AKP a ajuns la putere la doar 18 luni, ceea ce nu s-a mai întâmplat în istoria Republicii Turcia înfiinţată în 1923. De fapt, islamiştii au avut permanent un rol important în politica Turciei, încă de la începuturile republicii. A fost uneori un partener mic al coaliţiei aflată la guvernare, dar nu a fost niciodată la putere în majoritate completă. Din acest punct de vedere, victoria politică a AKP a fost determinată de trei factori: eşecurile guvernelor anterioare pe probleme economice şi politice; imposibilitatea de a găsi o soluţie pentru terorismul PKK încă de la începutul anilor 1980, şi efectele consolidării islamului politic la nivel global în urma Războiului Rece. 
În următorii 11 ani, AKP şi-a sporit voturile la alegerile generale şi locale cu până la 50%, controlând două treimi din Parlament. După ce Abdullah Gül a devenit Preşedinte în 2007, şi după ce s-au efectuat schimbări fundamentale în Constituţie şi în Curtea Constituţională în anul 2010, conducerea AKP şi Prim-Ministrul Erdoğan au devenit braţele juridice, legislative şi executive ale statului.

Pentru a înţelege adevărul din spatele succesului AKP în politica turcească, trebuie menţionat şi modul în care aceşti „noi” islamişti s-au adaptat noilor condiţii politice de după Războiul Rece. Islamiştii clasici din Turcia, conduşi de Necmettin Erbakan, au adoptat un stil destul de rigid, cu o retorică inflexibilă după ce Turcia a instituit sistemul multi-partid la finalul celui de-al Doilea Război Mondial. Agenda politică a lui Milli Nizam Partisi/Partidul Ordinii Naţionale (1969-1971), a lui Milli Selamet Partisi/ Partidul Salvării Naţionale (1972-1980), dar şi a succesorilor acestora (Refah, Fazilet, Saadet) a fost construită pe principii anti-occidentale, anti-capitalism şi anti-secularism. Stindardele lor ideologice au fost “milli görüş” – ideea naţională şi “adil dozen” – justiţie dreaptă. Aceştia au fost naţionalişti. Milli Selamet Partisi şi liderul său Necmettin Erbakan au fost parteneri la guvernare în 1974, când Turcia a desfăşurat Operaţiunea de Pace pentru a proteja drepturile comunităţii turce din Cipru.

Când „noii” islamişti au preluat puterea în 2002, liderii acestora Recep Tayyip Erdoğan şi Abdullah Gul au declarat că „şi-au scos cămaşa de milli görüş- ideea naţională”. Motivul pentru care au rupt legăturile cu trecutul a fost că trebuiau să-şi coordoneze mişcările cu noua ordine mondială stabilită de Occident. Programul partidului AKP sprijinea economia capitalistă şi democraţia liberală în timp ce se îndepărta de retorica naţionalistă. Membrii partidului ştiau că pot obţine dominarea politică doar prin intermediul discursului bazat pe democraţie, drepturile omului şi prosperitate economică.      

Dovada democraţiei promovată de aceştia nu a fost controlul exercitat asupra armatei într-un mod paşnic, ci arestarea unui număr mare de generali şi amirali din armata turcă (aproximativ 400, inclusiv Şeful Statului Major General), pe motiv că aceştia pregăteau o operaţiune de răsturnare a guvernului. Dovada capitalismului promovat de aceştia nu a fost realizarea unei economii productive care să fie integrată cu economia globală, ci privatizarea majorităţii instituţiilor strategice precum băncile şi Turk-Telecom. “Dovada” respectării drepturilor omului nu a fost încurajarea unei societăţi moderne care să aibă valori morale comune, ci acordarea libertăţii cu privire la purtarea vălului, simbolizând înţelegere religioasă şi morală. În locul consolidării virtuţilor democraţiei liberale, au construit obiective islamiste simple, asemănătoare cu cele ale mişcărilor din Orientul Mijlociu, precum Frăţia Musulmană. Dacă se analizează modul în care şi-a implementat AKP programul politic, în ultimul deceniu, în Turcia, se evidenţiază elemente specifice filosofiei islamului politic în decursul istoriei sale. Filosofia islamului politic se bazează pe neacceptarea occidentului pe termen scurt, mediu şi lung.

Pe termen scurt, este necesară transformarea instituţiilor constituţionale seculare. În Turcia acest lucru s-a realizat în ultimul deceniu, odată cu transformarea şi preluarea controlului asupra legislativului, juridicului şi a executivului de către AKP. Principiul democratic al separării puterilor în stat a fost distrus. Puterea legislativă şi juridică şi-a pierdut capacitatea de a controla guvernul şi legile acestuia. Avocaţii şi curţile de justiţie au intrat sub controlul Ministerului Justiţiei şi a Curţii Superioare de Magistraţi. Cazurile deschise împotriva guvernului sau a aliaţilor guvernamentali au fost oprite de către aceste două foruri superioare. Instituţiile statului, inclusiv guvernatorii şi poliţia au fost politizate. Utilizatorii de Twitter si Facebook sunt sub urmărire judiciară din 2007.

Pe termen mediu, islamul politic impune crearea unei noi generaţii formate conform virtuţilor religiei islamice. Este vorba despre re-islamizarea societăţii. Sunt folosite elemente cu tentă religioasă precum purtarea vălului sau a bărbilor de către tinerii turci în paralel cu concretizarea religiei. În această privinţă, în paralel cu directiva premierului Erdoğan „... de a creşte o generaţie religioasă”, AKP a emis câteva legi pentru a reglementa sistemul de educaţie, prin care elevilor din şcolile primare li se permite să frecventeze şcolile religioase de tip vocaţional. Conform estimărilor, s-au construit mai mult de 30 de mii de moschei în ultimii 10 ani. Consumul de alcool a fost restricţionat de asemenea. Avorturile sunt interzise iar femeile sunt încurajate să nască mai mult de trei copii. Se consideră că mai mult de 95% din presă, îndeosebi posturile de televiziune sunt sub controlul AKP – de exemplu, nici unul dintre posturile de televiziune, exceptând Halk TV şi Ulusal TV, nu a prezentat recentele proteste din Turcia de la început. 

Scopul acestui proiect de reislamizare este, în mod logic, obţinerea voturilor din partea acestei mase de oameni islamizaţi. Liderii AKP sunt conştienţi de faptul că religia este cea mai puternică dogmă care va crea o societate lipsită de o conştiinţă sau ideologie politică individualistă. 
Reflexe economice ale tensiunilor din Turcia

Evenimentele din Turcia nu au trecut neobservate de mediul economic la nivel internaţional. Acţiunile, obligaţiunile turceşti şi moneda naţională s-au prăbuşit  după declanşarea tensiunilor din Turcia. Acşiunile turceşti au scăzut cu 6,5 puncte procentuale iar lira turcească a înregistrat minimul din ultimul an şi jumătate, pirzând peste 1% din valoare, în raport cu dolarul american. Alte pieţe au rămas, însă, neafectate - ceea ce demonstrează că unii investitori au tratat evenimentele din Turcia ca pe un incident local. Astfel, CDS-urile la cinci ani ale Turciei au crescut cu 12 puncte de bază. 


Conform opiniei unor analişti, mărfurile turceşti vor rămâne sub presiune, iar banca centrală va depune eforturi pentru susţinerea lirei turceşti. „Mă aştept ca Banca centrală să apere atât verbal cât şi intervenind în piaţă pentru a apăra lira şi pieţele turceşti, în general”
 a declarat Tim Ash, analist-şef în domeniul pieţelor emergente al Standard Bank PLC, Londra.  Pe de altă parte, Erkin Isik, analist al Turk Economi Bankasi, precizează că întrucât evenimentele sunt în continuă desfăşurare, dacă guvernul de la Ankara ar interveni pentru aplanarea situaţiei, pieţele ar putea reveni pe plus. Guvernatorul Băncii centrale a Turciei a redus de câteva ori dobânda pentru a ajuta economia.  


Protestele din Turcia au afectat economia statului, a declarat premierul turc Recep Tayyip Erdogan.  "Cine a avut de câştigat in urma acestor proteste? Lobby-ul financiar. Şi cine a avut de pierdut? Economia Turciei. Acelaşi joc se derulează acum in Brazilia. Este vorba de aceeaşi capcană, întinsă în acelaşi scop"
 a afirmat Erdogan. Referitor la "lobby financiar" premierul turc a avut vedere mai ales marii jucatori de pe Bursă implicaţi în tranzacţionarea de valute, care mizează pe diferenţele dintre ratele dobânzii în diferite ţări. Scăderea bruscă a cotaţiilor la Bursa de valori din Istanbul in timpul manifestaţii de protest este atribuită acestui "lobby al dobânzilor".

Evocând acuzaţiile privind caracterul antidemocratic al politicii guvernului turc, premierul Erdogan a afirmat că "niciodată, înainte, în Turcia nu a fost atât de multa libertate ca acum". "Nimeni nu dictează oamenilor cu ce să se imbrace, ce să manânce sau sa bea" a subliniat el. În ceea ce priveşte acţiunile polţtiei, pe care protestatarii le-au calificat drept excesive, şeful guvernului de la Ankara a declarat că "poliţia a respectat obligaţiile care îi revin". "Dar ce putea să facă? Acţiunile poliţiei ar putea fi greşite şi incorecte. Ministerul de Interne se ocupă (...) de aceasta, dar ăsta e un alt subiect. Dar ce, ar trebui sa conducem un stat fără poliţie?"
.
Strategii Turcia-Iran

Evoluţiile din zona MENA - cu precădere, situaţia din Siria - şi lupta pentru influenţă în Irak, au adus noi elemente în evoluţia relaţiilor strategice dintre Turcia şi Iran, doi jucători importanţi în Orientul Mijlociu. Din perspectiva istorică, Turcia şi Iranul s-au aflat într-o cvasi-permanentă competiţie. Această situaţie nu a împiedicat, însă, ca frontiera dintre cele două state să rămână, în linii mari, cea stabilită în 1639 - deşi în 1961 ministrul turc de Externe prezenta în Parlament o situaţie din care rezulta că în Iran trăiesc circa 4-5 milioane de etnici turci.

Revoluţia islamică din 1979 în Iran, a complicat lucrurile, Republica Islamică Iran apărând ca o putere revizionistă şi care dorea mai ales să-şi exporte ideologia şi, deşi regimul de la Ankara a recunoscut noul regim iranian, a avut o atitudine precaută faţă de regimul molahilor de la Teheran. Mai mult apartenenţa Turciei la NATO, ceea ce pentru Iran reprezenta o importantă piedică politico-ideologică în dezvoltarea relaţiilor bilaterale. La aceasta se adaugă suspiciunile fiecărei părţi privind ajutorul acordat de cealaltă minorităţilor, azeră în Iran şi kurdă în Turcia.

Venirea la putere în Turcia a Partidului Dreptăţii şi Justiţiei (AKP), a deschis posibilitatea unei noi evoluţii a relaţiilor dintre cele două ţări, atât ca urmare a noii politici externe promovată de guvernul turc (“zero probleme cu vecinii”), cât şi a orientării islamiste a AKP. Războiul din Irak din 2003, atacul israelian in Gaza din decembrie 2008-ianuarie 2009, cât şi problema flotilei atacate de Israel în 2010, au fost elemente care au dus la creşterea popularităţii regimului Erdogan în rândul ţărilor arabe, lăsând în acelaşi timp impresia unei posibile mai mari apropieri între Ankara şi Teheran. La acesta se adaugă şi dezvoltarea relaţiilor comerciale dintre cele două ţări, în cadrul politicii generale a AKP de încurajare a schimburilor comerciale pe toate pieţele. Astfel, între 2000-2011 asistăm la o dezvoltare impetuoasă a relaţiilor comerciale dintre Turcia şi Iran, pornite în 2000 de la un nivel mult sub posibilităţile ambelor ţări (circa 1,5 miliarde  dolari americani) în total, la circa 16 miliarde dolari americani în anul 2011. În toată această perioadă se menţine însă un important ecart în favoarea Iranului. În 2011 exporturile iraniene în Turcia se cifrau la circa 12,2 miliarde dolari americani, în timp ce Ankara ajungea abia la circa 3,8 miliarde dolari americani. Această debalansare este datorată în principal exportului de petrol şi gaze din Iran (circa 40% din necesarul Turciei). Abia în 2012 presiunile SUA privind aplicarea sancţiunilor economico-financiare au avut efecte în reducerea importurilor de petrol din Iran. 

Ankara a oferit sprijin regimului iranian în cel puţin două probleme importante: recunoaşterea realegerii preşedintelui Ahmadinejad în 2009 (fiind printre primele ţări care au făcut acest gest, împreună cu Rusia şi Venezuela), precum şi poziţia privind componenta paşnică a programului nuclear iranian, susţinută de Erdogan, referindu-se în replică la “cea mai mare problemă nucleară regională” considerată a fi arsenalul nuclear nedeclarat al Israelului.

Cea mai importantă confruntare strategică între Turcia şi Iran are loc, în realitate, în Siria. Regimul Bashar al-Assad - confruntat cu doi ani de război civil - este cel mai important aliat al Teheranului în Orientul Mijlociu. Odată cu înlăturarea regimului Assad, Iranul îşi vede periclitată influenţa construită timp de decenii în zonă, inclusiv în ceea ce priveşte relaţiile cu Hezbollahul libanez, cât şi cu Hamasul palestinian. 
Pentru Turcia, situaţia din Siria reprezintă o mare provocare, pe care a reuşit până în prezent să o gestioneze corespunzător, inclusiv prin faptul că a refuzat să se implice decisiv într-o acţiune militară. În cooperare cu Arabia Saudită, Qatar, Iordania şi chiar Egiptul (confruntat cu numeroase probleme interne), dar şi cu Uniunea Europeană - care probabil va juca un rol important în perioada de reconstrucţie politico-eoconomică post- Assad, Turcia va reuşi să-şi asigure un rol privilegiat în Siria, întărindu-şi astfel poziţia în lumea arabă.

După înlăturarea regimului al-Assad, este previzibil că Iranul va încerca să-şi sporească influenţa în Irak, iar Turcia va rămâne principalul element de contracarare a acestor tendinţe iraniene, iar aici va beneficia cel puţin de sprijinul Arabiei Saudite.

Determinantă geopolitică: Ankara-Cairo, posibilă axă în Orientul Mijlociu?

În timpul unei vizite în Egipt, în septembrie 2012, ministrul turc de Externe, Ahmet Davutoglu a declarat, printre altele: “Împreună cu Egiptul şi cu participarea altor state, vom reconstrui Orientul Mijlociu”
. 

Ideea unei axe Ankara-Cairo nu era invocată, atunci, pentru prima dată. Într-un interviu acordat înainte de a pleca spre New York pentru a participa la Adunarea Generală anuală a ONU, demnitarul turc spunea că un parteneriat între Turcia şi Egipt, cele mai mari ţări ca populaţie şi cu armate puternice, poate duce la crearea unei axe care să compenseze diminuarea influenţei SUA în zonă, iar această alianţă “nu va fi împotriva nici unei alte ţări - nici Israel, nici Iran, nici orice altă ţară, dar va fi o axă a democraţiei, a unei reale democraţii ...... a celor mai mari două naţiuni în regiunea noastră, de la nord la sud, de la Marea Neagră până la Valea Nilului în Sudan”
.

Turcia a încercat să determine Egiptul să participe mai activ la diferite iniţiative pentru soluţionarea problemelor regiunii încă din timpul regimului Mubarak şi în acest sens menţionăm doar iniţiativa turcă de a opri războiul din Gaza în 2008, precum şi cel dintre Israel şi Hezbolah în august 2006. Deteriorarea relaţiilor Ankarei cu Israelul şi Siria, precum şi schimbarea conducerii de la Cairo - care sub preşedinţia lui Mohamed Morsi se pare că doreşte să facă Egiptul un jucător regional activ, sunt numai unele elemente care favorizează o bună dezvoltare viitoare a relaţiilor dintre cele două ţări. La acestea se adaugă faptul că între cele două ţări nu există animozităţi de ordin istoric şi au multe similarităţi în domeniile politic, cultural, militar, demografic şi social. 
Toate aceste similitudini şi dorinţa comun exprimată de a dezvolta colaborarea în multiple domenii pot duce la concluzia că intenţia lui Davutoglu şi desigur, a conducerii politice a Turciei, de a acţiona împreună cu Egiptul la reconstrucţia Orientului Mijlociu sunt bazate pe argumente. De asemenea, mai pot fi menţionate şi interese economice complementare, Turcia anunţând că va oferi o finanţare de 2 miliarde dolari americani Egiptului, iar schimburile bilaterale dintre ele vor ajunge la 5 miliarde dolari americani până la sfârşitul acestui an, estimându-se ca în 2015 acestea să se dubleze.

În Orientul Mijlociu există un stat care nu poate fi trecut cu vederea, ca putere: Iranul. Axa Ankara - Cairo intersectează semiluna şiită. Interesele iraniene în Irak - ţară pe care o consideră “eliberată”, sprijinirea aproape necondiţionată a regimului al-Assad în Siria, susţinerea importantă, politică şi  militară pe care o acordă Teheranul Hezbollahului libanez, precum şi implicarea în sprijinirea diferitelor grupări palestiniene, sunt cele mai importante elemente de divergenţă între Iran, Turcia şi Egipt. La acestea se adaugă poziţia iraniană faţă de ţările din Golf, care se simt ameninţate de regimul iranian, iar în Yemen Iranul sprijină în mod deschis anumite grupări. Desigur nu trebuie neglijate diferenţele importante în ceea ce priveşte valorile religioase şi etice.
O altă putere importantă în Orientul Mijlociu este Arabia Saudită, care, prin forţa economico-financiară de care dispune, încearcă să-şi impună interesele în zonă. Pe cale de consecinţă, reconstruirea Orientului Mijlociu este un proiect de o anvergură deosebită, care va implica o perioadă considerabilă de timp. Dificultatea demersului nu constă doar în necesitatea armonizării diferenţelor de religie, cultură, dezvoltare economică şi nivel de trai, dar şi în specificul structurii sociale existente în statele din zonă. Nu în ultimul rând, trebuie amintită prezenţa marilor puteri în zonă, cu interese specifice fiecăreia. 

Legat de menţionata axă Ankara-Cairo trebuie luate în consideraţie interesele diferite ale Iranului, Israelului şi Arabiei Saudite, la care se adaugă cele ale Statelor Unite ale Americii, Federaţiei Ruse, Chinei, Franţei, Marii Britanii şi ale Uniunii Europene. 

SIRIA: ÎNTRE RĂZBOI CIVIL ŞI MARILE CONFERINŢE DE PACE
Se reiau negocierile Rusia - Siria privind contractele de armament 

Rusia intenţionează să reia negocierile cu Siria în privinţa contractelor suspendate în domeniul armamentului şi să le pună în aplicare, urmând ca primele loturi de avioane de vânătoare MiG-29M/M2 să fie furnizate până la sfârşitul anului 2013. Este vorba de punerea în aplicare a contractului de livrare a 12 avioane, semnat în 2007 şi suspendat din motive politice până la stabilizarea situaţiei din Siria
. Anterior, au fost publicate fragmente dintr-un interviu acordat de preşedintele sirian Bashar al-Assad, în care acesta ar fi anunţat că "Siria a primit primul lot de rachete sol-aer S-300 ruseşti"
. Ulterior, s-a dovedit că al-Assad nu făcuse, o asemenea declaraţie în mod explicit, dar precizase că toate acordurile ruso-siriene au fost respectate întocmai. 

Pe de altă parte, Washingtonul a calificat drept "provocatoare"
 livrările de armament rusesc către Siria. Miniştrii Afacerilor Externe din statele membre ale Uniunii Europene nu au reuşit să se pună de acord asupra ridicării embargoului asupra armelor pentru rebelii sirieni. Pentru a evita o scindare în cadrul UE, Catherine Ashton, a anunţat că fiecare stat membru are dreptul la propria decizie în această privinţă

Putin, dezamăgit de ridicarea embargoului UE privind Siria 

Preşedintele Rusiei, Vladimir Putin, a dat asigurări că Moscova nu a livrat încă Siriei sisteme antirachetă S-300 şi s-a declarat dezamăgit de decizia miniştrilor de externe ai ţărilor din Uniunea Europeană privind ridicarea embargoului asupra livrărilor de arme către Siria. “Nu voi ascunde, acest lucru ne-a dezamăgit”
 a declarat Vladimir Putin în timpul conferinţei de presă de la finalul summit-ului UE-Rusia, desfăşurat la Ekaterinburg, referindu-se la decizia Uniunii Europene. 

Liderul de la Kremlin a afirmat, totodată, că, în timpul summit-ului, a fost acordată o mare atenţie situaţiei din Siria. “Din partea noastră s-a subliniat din nou că orice încercare de a influenţa situaţia prin forţă, prin amestec militar direct, este condamnată la eşec şi ar duce inevitabil la consecinţe umanitare grave”
 a subliniat Putin. 

În ceea ce priveşte contractul privind livrarea de către statul rus a unor sisteme de rachetă S-300 către Siria, Vladimir Putin a precizat: “S-300 sunt unele dintre cele mai bune sisteme antirachetă din lume. Aceasta este o armă foarte serioasă. Nu dorim să distrugem echilibrul de forţe în regiune. Contractul a fost semnat în urmă cu câţiva ani. Deocamdată, el nu a fost realizat”
.

Declaraţie a Consiliului de Securitate, privind Siria - blocată de Rusia

Rusia a blocat o declaraţie a Consiliului de Securitate al ONU care avertiza cu privire la sângerosul asediu al trupele armatei siriene, sprijinite de gherilele Hezbollahului, asupra localităţii Al-Qusayr. Asaltul armatei siriene asupra oraşului Al-Qusayr a început pe data de 19 mai. Acesta este un punct strategic întrucât face legătura dintre capitala Damasc şi ţărmul Mării Mediterane

Marea Britanie, care deţine preşedinţia Consiliului de Securitate, a propus un proiect de declaraţie în care se exprimă “preocuparea serioasă cu privire la situaţia de la Al-Qusayr şi la populaţia civilă afectată de luptele în defăşurare”.  Rusia şi-a exercitat dreptul de veto, argumentând, potrivit unui diplomat a cărui identitate nu a fost precizată, că este “inoportun să se facă o astfel de referire în condiţiile în care Consiliul de Securitate nu a reacţionat nici atunci când oraşul Al-Qusayr a fost cucerit de opoziţie”
. 

Proiectul de declaraţie respins mai cerea celor două părţi implicate în conflict să facă tot posibilul pentru a evita victimele în rândul civililor şi guvernului sirian să-şi îndeplinească obligaţia de a proteja civilii. De asemenea, se solicita autorităţilor siriene să permită imediat un acces deplin şi neîngrădit organizaţiilor umanitare, inclusiv agenţiilor ONU, pentru a ajuta civilii blocaţi la Al-Qusayr. 

Până în prezent, Rusia şi China au blocat toate proiectele de rezoluţie ale Consiliului de Securitate al ONU îndreptate împotriva preşedintelui Bashar al-Assad şi care ar fi deschis calea instituirii de sancţiuni şi a recurgerii la forţă. 
Damascul, între Moscova si Washington, via Tel-Aviv 

Ultimele luni au fost caracterizate și de un intens dialog diplomatic pentru a încerca convocarea unor noi negocieri de pace pentru încheierea războiului civil din Siria. Astfel, premierul turc, Erdogan a făcut o vizită la Washington și a avut discuţii cu preşedintele Obama, iar primul ministru israelian Netanyahu s-a întâlnit la Moscova cu președintele Putin. De asemenea, secretarul de stat Kerry s-a întâlnit, încă de la începutul lunii mai, cu ministrul rus de externe, Lavrov, apoi a făcut un nou turneu în Orientul Mijlociu. 
În același timp, în Siria, situația a continuat să se deterioreze. Au avut loc atentate cu bombe la Damasc - inclusiv împotriva pemierului. Conform informaţiilor, au fost folosite, în doze mici, gaze toxice de luptă, iar aviaţia militară siriană a continuat să bombardeze zone civile (alt semn de slăbiciune a forţelor de represiune ale regimului), inclusiv într-o arie din proximitatea graniţei cu Turcia. Masacre în masă au avut loc la periferia Damascului şi în zona Latakia, două raiduri ale aviaţiei militare israeliene în Siria. Un avion civil rus care transporta turişti a fost ameninţat cu o rachetă, ceea ce a determinat Rusia să întrerupă zborurile civile în spaţiul aerian sirian. Liderul Hezbollah, Hassan Nasrallah, a ţinut un discurs în sprijinul lui Bashra al-Assad, ameninţând că liderul de la Bagdad îi va furniza tehnică militară modernă, după loviturile executate de Israel asupra unor obiective Hezbollah de la periferia Beirutului. Atentatul cu bombă de la Reyhanli, principalul punct de intrare pentru refugiaţii sirieni în provincia turcă Hatay, se adaugă acuzaţiilor conform cărora regimul sirian provoacă extinderea conflictului. Implicarea largă a Hezbollah în luptele pentru controlul localităţii Qusayr - unde ar fi participat aproximativ 7.000 militari Hezbollah - complică situaţia, amplificând riscul extinderii conflictului în Liban. Livrarea de către Rusia a unui prim lot de sisteme S-300 - care conform oficialilor sirieni, va fi urmat de un al doilea - cât şi declaraţiile Moscovei în sensul că va livra Siriei zece avioane militare de tip MIG - aproape în acelaşi timp cu decizia Uniunii Europene de a permite statelor membre să livreze orice fel de tehnică militară rebelilor, sunt alte elemente care complică şi mai mult situaţia.

Tabloul este completat de faptul că opoziţia siriană este, în continuare, dezbinată. În pofida eforturilor susţinătorilor săi externi - Arabia Saudită, Kuweit, Qatar, SUA şi ţările aliate - nu reuşeşte, încă, să apară ca un garant al evoluţiei  Siriei spre democraţie, după plecarea de la putere a actualului regim. Ultimele succese ale forţelor loiale regimului Assad complică şi mai mult poziţia rebelilor la negocieri.

Israelul - care a ezitat încă de la declanşarea revoltelor în privinţa atitudinii ce o va adopta - a demonstrat că este în măsură să dea lovituri importante sistemului militar sirian. Rezerva nu este generată, în principal, de atenţionările voalate lansate de Moscova, cu ocazia discuţiilor Putin-Netanyahu - principalul motiv fiind strict pragmatic: Israelul doreşte să fie sigur că puterea care se va instala la Damasc va fi în măsură să controleze ţara şi nu va avea o atitudine ostilă faţă de Tel-Aviv.

Prin poziţia sa geopolitică şi interesele marilor puteri în zonă, situaţia din Siria este una din ecuaţiile politice importante, a cărei rezolvare poate reprezenta un nou model de soluţionare a conflictelor şi o nouă repoziţionare a marilor puteri în Orientul Mijlociu.

De ce Siria, nu Irak
De peste doi ani, comunitatea internaţională are în atenţie, ca una din problemele actuale importante ale Orientului Mijlociu, criza din Siria. În acelaşi timp, în Irak, conform statisticilor ONU publicate la începutul lunii iunie, în mai 2013 s-a înregistrat un trist record al actelor de terorism şi violenţă, cu 1.045 morţi şi 2.397 de răniţi. Numărul morţilor din rândul civililor a fost de 963 - iar al răniţilor, de 2.191. Este de amintit că Statele Unite ale Americii au “câştigat” tactic războiul din Irak cu cheltuieli care totalizează 1 trilion de dolari americani - iar după retragerea trupelor americane, Iranul a continuat să-şi întărească influenţa la Bagdad.

Irakul este o ţară cu aproape 32 milioane de locuitori şi o economie a cărui Produs Brut Intern este de 155 miliarde dolari. Deţine rezerve de petrol care reprezintă 9% din totalul rezervelor mondiale. Siria are, aproximativ, 22 milioane de locuitori. În 2011, PIB-ul era cu aproximativ 30% mai mic decât cel al Irakului, rezervele siriene de petrol reprezintă 0,2% din cele mondiale (şi cu calităţi net inferioare faţă de petrolul irakian în cea mai mare parte) iar cele de gaze sunt de peste 10 ori mai mici decât cele irakiene. Presiunile arabe şi turce asupra Bagdadului par să aibă efectul de a-l apropia mai mult de Teheran, iar dacă Irakul va rămâne în capcana conflictului etnic şiiţi/suniţi, comunitatea şiită irakiană se va apropia şi mai mult de Iran, kurzii vor dori şi mai mult separatismul, iar statele arabe din zonă vor acorda un sprijin sporit suniţilor din Siria, Irak şi Liban.

Revoltele din Siria, care s-au transformat treptat în război civil, la aproape doi ani şi jumătate de la declanşare, s-au soldat cu peste 100.000 de morţi, la care se adaugă milioane de refugiaţi externi şi interni, o infrastructură puternic afectată de conflict şi o economie în continuă degradare. Fără sprijin extern, mai ales din partea Iranului, Rusiei, Chinei şi Hezbollahului libanez, regimul lui Bashar al-Assad ar fi fost deja istorie. La aceste elemente se adaugă ezitările israeliene privind modul de tranşare a acestei situaţii, reticenţa Turciei de a se implica direct în conflict fără o susţinere internaţională corespunzătoare, alte elemente externe - între care hotărârea SUA de a nu interveni militar direct joacă un rol de maximală importanţă.
La câteva luni de la declanşarea revoltelor în Siria, au început să apară date privind motivaţii de ordin economic, care ar fi determinat acest conflict, cu referire mai ales la resursele de petrol şi gaze din Marea Mediterană, de care Rusia este deosebit de interesată - mai mult, Bashar al-Assad i-ar fi promis lui Vladimir Putin exploatarea celor din zona cuvenită Siriei de către firme ruseşti. Cert este însă că o grupare navală rusă din flota Pacificului a intrat în Mediterana la sfârşitul lunii mai (pentru prima oară după mai multe decenii) prin canalul Suez şi, beneficiind de bunele relaţii cu Ciprul, s-a bazat în portul Limasol. În acelaşi timp, au existat negocieri mai puţin mediatizate, iniţiate de importante firme americane, europene, ruseşti şi chiar chineze, pentru a participa la prospectarea şi apoi exploatarea resurselor energetice din estul Mediteranei. Statele din zonă - Egiptul, Israel, Liban, Siria, Turcia, Grecia, Cipru, dar şi Autoritatea Palestiniană - sunt implicate într-un amplu proces de negocieri, mai ales bilaterale, şi care, având în vedere doar istoria negocierilor dintre Turcia şi Grecia privind delimitarea apelor teritoriale, este greu de crezut că vor reuşi să clarifice problemele în dispută într-un viitor previzibil. 

Interesul Rusiei de a căuta să controleze cât mai mult din aceste resurse şi astfel să-şi menţină monopolul aprovizionării energetice a Europei este evident. Mai mult, pentru Moscova, Siria reprezintă ultimul său aliat strategic în Orientul Mijlociu, la care nu poate renunţa aşa de uşor, dovadă sunt cei circa 20.000 de ruşi care trăiesc în Siria. În afară de binecunoscuta bază militară maritimă de la Tartus (al cărui personal se pare că a fost evacuat cu avionul de la Latakia la sfârşitul lunii iunie) Siria beneficiază de prezenţa a numeroşi consilieri militari ruşi mai ales în domeniul aviaţiei militare, apărarea antiaeriene şi informaţii. Astfel se explică şi trimiterea recentă a două nave militare (nava de debarcare Nikolai Filchenkov şi distrugătorul Vice-amiral Kulakov), fiecare cu câte 300 militari, spre Siria.

Disputa dintre preşedinţii Obama şi Putin la summit-ul G-8 a demonstrat că între Washington şi Moscova nu s-a ajuns, încă, la o înţelegere privind soluţia crizei siriene. Poate începutul evacuării unor cetăţeni ruşi din Siria să însemne începutul către ajungerea la o soluţie? Nu este foarte sigur.

După eşecurile din Irak şi Libia, SUA caută o nouă strategie în Siria, care dacă va avea succes, ar putea marca şi o nouă etapă în relaţiile internaţionale. Uniunea Europeană este deja implicată şi credem că poate contribui la succesul unei astfel de strategii. Ce va primi Rusia în schimb? Un echivalent în afara vecinătăţii ei apropiate? 
Sectorul energetic şi războiul civil din Siria

În cei doi ani de la declanşarea revoltelor din Siria, ajunse acum la stadiul de război civil, au fost vehiculate de multe ori, mai ales de către regimul încă la putere de la Damasc, motivaţii conform cărora, această situaţie este determinată mai ales de interese economice - energetice, în Siria.

Sectorul energetic din Siria continuă să suporte consecinţele războiului civil care s-a extins în întreaga ţară, precum şi ale sancţiunilor economice impuse de către SUA şi Uniunea Europeană. Conform ultimelor date publice disponibile, pierderile totale suferite de industria petrolieră siriană se ridică la 2,9 miliarde $. O mare parte din această sumă este reprezentată de pierderile ca urmare a sancţiunilor la export (petrolul a reprezentat pentru Siria 40% din totalul exporturilor). La acestea se adaugă distrugerile din infrastructura energetică - sistemul de conducte, calea ferată, rafinării (Siria dispune de două rafinării - una la Homs, construită de Cehia în anii 1960, de mai mică capacitate, cea de-a doua la Banias - pe litoral, construită de România şi finalizată în anii 1980. Capacitatea totală de rafinare, la sfârşitul anului 2012, era de sub 240.000 barili/zi, capacitate care asigură numai circa 75% din necesarul intern). Pentru a-şi asigura necesarul de produse petroliere rafinate Siria încearcă aranjamente cu Iran, Irak, Rusia şi Venezuela, creşterea capacităţilor de rafinare fiind un obiectiv pe termen lung, care în nici un caz nu va putea începe înainte de stabilizarea situaţiei interne. În acest sens, realizarea unei noi rafinării la Furqlus (în apropiere de Homs), în colaborare cu Venezuela, Iran şi Malaezia, cu o capacitate de 140.000 barili/zi, rămâne un proiect la faza de intenţie. Producţie de petrol a scăzut cu 50% în perioada martie 2011 - decembrie 2012.

Pierderile în infrastructura energetică sunt estimate la un total de 220 milioane solari americani, majoritatea acestor distrugeri fiind în sectorul de electricitate (146 milioane dolari americani). În 2010, Siria producea 44 miliarde KWh de electricitate (94% termo şi 6% hidro), 20% din necesarul de consum fiind asigurat prin import din Turcia. Oprirea acestor importuri, dificultatea aprovizionării termocentralelor şi distrugerile în infrastructura de transport au produs dezechilibre în sistemul de distribuţie, ceea ce a dus la numeroase întreruperi de furnizare a energiei electrice inclusiv către populaţie, cu durată din ce în ce mai mare. Proiectele de dezvoltare în acest domeniu, inclusiv de realizarea unor noi centrale au rămas în fază intenţională, Damascul încercând o conectare cu Iranul, pentru o capacitate de 250MW.

În privinţa gazului natural, deşi între 2000-2011 producţia a crescut cu puţin peste 40%, din anul 2008 Siria a devenit importator net. Rezervele descoperite de gaze se situează la nivelul de 8,5 trilioane picioare cubice de gaz natural, fiind situate, la fel ca şi rezervele de petrol, preponderent în zona centrală şi de est a ţării.

Revenind la zăcămintele de petrol, rezervele descoperite sunt estimate la 2,5 miliarde barili, date 1 ianuarie 2013, mai mari decât toţi vecinii săi, cu excepţia Irakului. Ca urmare a conflictului în derulare, cât şi a sancţiunilor impuse de SUA, UE şi alte ţări, desfăşurarea de acţiuni de prospectare este aproape complet oprită, multe din companiile internaţionale sau naţionale de prospectări petroliere au renunţat să opereze în Siria. După date insuficient confirmate este posibil ca în zona de litoral, de la graniţa cu Libanul şi până la Banias, să existe importante zăcăminte de petrol exploatabile, cantitatea acestora fiind estimată că ar fi egală cu actualele rezerve de petrol ale Kuweitului (8% din rezervele mondiale, 104 miliarde barili). Aceste zăcăminte ar putea produce 1,6 milioane barili/zi. Celelalte zăcăminte ale Siriei se estimează că ar putea reprezenta minimum dublul cantităţii estimate în platforma continentală maritimă. În acelaşi context se pare că Rusia a trimis deja o navă de prospectări în zona litoralului sirian, acţiune care se încadrează în cadrul mai larg al prospecţiunilor şi eforturilor mai multor ţări (Israel, Liban, Cipru, Siria, Turcia, Autoritatea Palestiniană) şi mai ales concerne petroliere internaţionale,  pentru delimitarea şi exploatarea bazinului Leviatan.

Se reia vechea politică a marilor conferinţe de pace

În condiţiile în care situţia din Siria pare a scăpa de sub control, marile puteri europene, Rusia şi SUA au în vedere reluarea vechii politici a marilor conferinţe de pace – în speţă, pentru soluţionarea crizei siriene. Incapacitatea de a ajunge la un acord din cauza intereselor diferite este evidentă. Nu este vorba de calcule strategice, ci de voinţa de a se interesa de o problemă. Ca şi în alte cazuri, Marea Britanie şi Franţa asumă rolul marilor puteri, participând la evenimente de importanţă mondială. Celelalte ţări fie sunt indiferente, fie se tem să se implice într-un proces care pe cele mai multe nu le priveşte. În rest, în anunţurile privind oferirea de ajutor opoziţiei siriene există un motiv politic. Problema trimiterii sau nu de armament rămâne deschisă. Enunţarea acestei probleme demonstrează că recurgerea la forţă rămâne o opţiune posibilă. Principalul susţinător al anulării embargoului privind livrările de arme insurgenţilor sirieni, ministrul britanic de Externe, William Hague, a spus: trebuie să facem presiuni asupra regimului sirian
.

Aceeaşi logică este utilizată şi de Rusia, care nici nu confirmă, nici nu infirmă furnizarea de sisteme C-300 şi alte arme sofisticate regimului de la Damasc. Însă, previzibil, raportul de forţe va fi păstrat. 
Analizele publice ale Washingtonului privind posibila instituire a unor zone de interdicţie aeriană deasupra Siriei relevă aceeaşi idee. Care ar fi sensul interdicţiilor aeriene şi la ce decizie ar conduce, sunt lucruri cunoscute din experienţa Libiei. Tocmai pentru a nu se repeta acest scenariu, Rusia protestează, promiţând să livreze rachete antiaeriene. Deocamdată, se pare că părţile au tras concluzii similare de pe urma diverselor jocuri diplomatice: poziţiile lor nu vor fi slăbite. Bashar al-Assad şi adversarii înţeleg că protectorii lor - Rusia, respectiv Occidentul - nu pot refuza solicitările de ajutor fără a suferi prejudicii de imagine.

Atât pentru Moscova, cât şi pentru Washington, ceea ce se întâmplă în Siria este o chestiune de principiu. Rusia apără guvernele ţărilor laice - indiferent de nivelul de autoritarism - şi principiul neamestecului în afacerile interne ale ţărilor terţe, încercând să dea uitării dezagreabilul precedent libian la care a contribuit (Dmitri Medvedev era preşedinte când Rusia, în pofida aşteptărilor, s-a abţinut în cazul votului de la Naţiunile Unite privind raidurile aeriene occidentale în Libia). În cazul părţii occidentale este vorba, pe de o parte, de dimensiuni ideologice în care “un popor se revoltă” şi “un dictator varsă sânge” – şi, pe de alta, de dorinţa de a consolida un model de soluţionare a conflictelor care, treptat, se impune după Războiul Rece: alegerea “părţii bune” şi susşunerea acesteia să ajungă la putere. În context, refuzul de a susţine partea aleasă nu este doar o simplă modalitate pragmatică de gestionare a situaţiei, dar o concesie ideologică.

Conferinţele de pace inclusiv cele de la Ialta şi Postdam, au avut o influenţă covârşitoare, conducând la împărţirea lumii. Conferinţele de pace mai recente au fost axate pe crizele din Balcani - Acordurile de la Dayton, în 1995, privind situaţia din Bosnia, şi criza din Kosovo, în 1999. Aceste două experienţe, oferă două scenarii posibile pentru conflictul sirian.

Experienţa de la Dayton este pozitivă. Statele Unite şi Uniunea Europeană, prin concursul Rusiei - care, în epocă, avea o poziţie mai şibredă - au reunit părţile beligerante şi le-au determinat să construiască un model de organizare pentru Bosnia şi Herţegovina. Este un exemplu despre ceea ce gândesc optimiştii care cred în posibilitatea succesului conferinţei “Geneva-2”.
În februarie 1999, după mari eforturi diplomatice, a fost organizată conferinţa de pace de la Rambouillet, pentru soluţionarea conflictului din Kosovo. Nu s-au obţinut rezultate: poziţiile dure ale părţilor au generat tensiuni extreme, în contextul în care Armata de Eliberare din Kosovo, susţinută puternic de NATO, se concentra pe victoria militară - în timp ce Belgradul nu îşi putea imagina împărţirea puterii cu “teroriştii”. Ulterior, poziţia mediatorilor (în principal membri NATO) s-a consolidat. Serbia a primit un ultimatum. În urma refuzului de a-l respecta a fost declanşată campania militară a Alianţei Nord-Atlantice, la o lună şi jumătate de la începerea negocierilor de pace în Franţa. Chiar dacă o comparaţie cu actuala situaţie din Siria ar părea excesivă, pentru un observator atent este clar că scenariul escaladării rapide a violenţelor nu poate fi exclus dacă nu se vor înregistra progrese - care, totdeauna, sunt greu de anticipat.

În momentul de faţă Rusia joacă un rol total diferit. În 1999, Moscova a protestat energic, fără însă a se opune în mod real. Kremlinul a anunţat că va participa la menţinerea echilibrului de forţe şi nu va permite nici un fel de intervenţie străină împotriva Siriei.

Există o diferenţă fundamentală între situaţia din Siria şi cazurile precedente. Organizând procesul de pace şi implicându-se în conflicte locale, marile puteri au urmărit permanent interese concrete, cu o reprezentare clară a propriilor avantaje. Ţările Europei Occidentale, cu sprijinul activ al Statelor Unite, au modificat peisajul strategic european în conformitate cu propriile reprezentări de după Războiul Rece. Iar Iugoslavia lui Slobodan Miloşevici era în mod clar un obstacol în calea acestor modificări.

În afara aspectelor care ţin de statut, interesele concrete şi directe ale Statelor Unite, Uniunii Europene şi Rusiei în Siria sunt greu de identificat, cu precizie, în totalitate. Puterile străine încearcă frenetic să acţioneze în mod adecvat, adaptându-se la evenimente. Este remarcabil că vecinii care au interese în Siria - precum Iranul, Arabia Saudită şi Qatarul, nu se pronunţă asupra conferinţei de pace de la Geneva. Totuşi, de aceste state depinde capacitatea părţilor de a dialoga. În trecut, mizele marilor puteri erau inseparabil legate de „intrigile” actorilor locali, care rămâneau în plan secund. În prezent, sitiaţia este diferită. Activităţile la nivel “local” au propria logică, iar participarea marilor puteri se desfăşoară în plan paralel. 
SUMMIT UE-RUSIA, MARCAT DE PROBLEME NEREZOLVATE

Oraşul Yekaterinburg a fost gazda celui de al 31-lea summit UE-Rusia, desfăşurat la începutul lunii iunie. Relaţiile de vecinătate şi parteneriat strategic dintre Uniunea Europeană şi Rusia au la bază Acordul pentru Parteneriat şi Cooperare, intrat în vigoare la 1 decembrie 1997, pentru o durată iniţială de 10 ani. Începând cu anul 2007 acordul se extinde, automat, cu câte un an. Uniunea Europeană şi Rusia au demarat negocieri pentru un nou acord care să-l înlocuiască pe cel prezent, în ideea de a crea patru “spaţii comune”: economic; justiţie, afaceri interne, drepturile omului; politică externă şi securitate; cooperarea culturală, în domeniul ştiinţific şi educaţie.
Cele mai importante rezultate ale Acordului pentru Parteneriat şi Cooperare s-au înregistrat în domeniul economic, Rusia şi Uniunea Europeană fiind parteneri economici importanţi. Uniunea Europeană cel mai mare investitor străin în Rusia, cu 277 miliarde dolari americani - din care 105 miliarde dolari americani investiţii directe. Rusia, la rândul său, a investit 77,5 miliarde dolari americani în economiile ţărilor UE, din care 53 miliarde dolari americani investiţii directe - reprezentând 60% din totalul investiţiilor ruse în străinătate. În anul 2012 schimburile comerciale dintre cele două părţi au atins un nivel record de 336 miliarde euro, UE şi Rusia exprimându-se convingerea că acestea vor putea creşte în continuare. Intrarea Rusiei în Organizaţia Mondială a Comerţului – cu sprijinul Uniunii Europene – a fost un factor favorizant în acest sens.

O altă realizare este semnarea “EU-Rusia Energy Roadmap 2050”, în martie 2013, de către comisarul european pentru energie, Gunther Oettinger, şi ministrul rus pentru Energie Alexander Novak. Documentul precizează principalele priorităţi ale cooperării pe termen lung în acest domeniu, concentrându-se asupra creării unei reţele şi infrastructuri integrate, cu pieţe transparente şi competitive.
Uniunea Europeană a fost reprezentată la recentul summit de președintele Consiliului European, Herman Van Rompuy și de președintele Comisiei Europene, Jose Manuel Barroso. La discuții vor mai participa și înaltul oficial pe probleme de politică externă, Catherine Ashton, și comisarul pentru energie, Gunther Oettinger. Rusia a fost reprezentată de preşedintele Vladimir Putin, de şeful diplomaţiei ruse, Sergey Lavrov și de alți membrii ai Cabinetului.
”Acest summit va fi o ocazie foarte utilă de a analiza relația dintre UE și Rusia, acoperind subiecte ca modernizarea, vizele și mobilitatea, dar și comerțul. Vom discuta și despre cum dorim să modelăm parteneriatul UE-Rusia în anii ce vin. Încă există potențial pentru adâncirea parteneriatului strategic în toate domeniile, pe care summit-ul ar trebui să îl exploreze. Vom discuta despre probleme globale urgente, ca măsuri pentru stimularea economică și creaea de locuri de muncă, dar și despre teme internaționale, în particular despre Siria și Iran”
 a declarat Van Rompuy înaintea summit-ului.
Jose Manuel Barroso a afirmat, la rândul său, că Rusia este cel mai mare vecin și partener strategic al Uniunii Europene, cea mai bună bază pentru o relație stabilă fiind un nou acord de cooperare. ”Vom discuta și despre energie și comerț. Ne interesează o relaţie predictibilă, bazată pe regulile cuprinse în acordul comun privind Organizaţia Mondială a Comerţului”
 a subliniat ședintele Comisiei Europene.

Ambasadorul Rusiei la UE, Vladimir Cijov, a declarat că Rusia va propune Uniunii Europene semnarea unui acord de cooperare militară şi interacţiune în domeniul operaţiunilor de menţinere a păcii.
Summitul UE-Rusia de la Ekaterinburg a fost precedat de un dineu informal, la care au participat Vladimir Putin, Herman Van Rompuy şi Jose Manuel Barroso, precum şi de şefa diplomaţiei europene, Catherine Ashton.

Liderii europeni au evocat siţuatia economică din Rusia şi UE, iar liderul de la Kremlin, referindu-se la criza din Cipru, a relevat o serie de lacune în cooperarea bilaterală ruso-europeană. "Pentru noi este importantă obţinerea unor informaţii de primă mână cu privire la măsurile luate pentru normalizarea situaţiei in zona euro. Criza datoriilor din Cipru a relevat necesitatea continuării consultărilor pentru sporirea încrederii şi a transparenţei în relaţiile noastre"
 a precizat Vladimir Putin.
Problema regimului vizelor pentru Rusia, rămasă în suspensie


Summit-ul Uniunea Europeană-Rusia a fost unul dintre cele mai problematice din ultimii ani. În pofida aşteptărilor, până la summit nu s-a reuşit pregătirea unui acord privind înlesnirea regimului de vize pentru Rusia. Negocierile s-au blocat din cauza cererii UE de a limita la 15.000 numărul de paşapoarte biometrice de serviciu eliberate în Rusia. 
Surse diplomatice de la Bruxelles precizaseră, anterior summit-ului, că în centrul discuţiilor vor fi probleme legate de democraţie şi respectarea drepturilor omului în Rusia. UE planifica să acorde o atenţie sporită situaţiei interne din Rusia, în special consecinţelor pe care le-a avut adoptarea legilor despre “agenţii străini” şi privind interdicţia de a face propagandă homosexualităţii. 'În mod sigur va fi abordat şi cazul Magnitski, chiar dacă nu cred că ţările UE sunt gata să introducă astăzi “liste negre' asemeni celor americane”. Este vorba despre persoanele implicate în moartea suspectă în detenţie a avocatului Serghei Magniţki, care lucra pentru un fond de învestiţii occidental.

Autorităţile ruse s-au declarat, însă, “neplăcut surprinse”
 de asemenea posibile discuţii. Şeful Comisiei pentru probleme externe din cadrul Dumei de Stat, Aleksei Puşkov, a precizat “La summit-uri trebuie să fie abordate probleme economice, proiecte de investiţii, iar discutarea de probleme controversate trebuie lăsată pe seama societăţii civile”. “UE este prea “absorbită” de expansiunea aşa-ziselor valori ale sale, în condiţiile în care Rusia nu-i indică în ce mod să acţioneze în probleme de morală şi de etică”
.

Semnarea acordului privind înlesnirea regimului de vize trebuia să reprezinte principalul rezultat al summitului UE-Rusia de la Ekaterinburg. Potrivit unei surse a Kommersant din Ministerul de Externe al Rusiei, pentru semnare se pregăteau două documente: despre modernizarea acordului din 2006 privind înlesnirea eliberării vizelor şi despre condiţiile pentru scutirea de formalităţi a deţinătorilor de paşapoarte biometrice de serviciu. Moscova insista ca, alături de înlesnirea regimului de vize pentru o serie de grupuri de cetăţeni /studenţi, oameni de afaceri, cercetători/, şi deţinătorii de paşapoarte de serviciu /înalţi funcţionari/ să fie scutiţi în totalitate de formalităţile pentru eliberarea vizelor. 
Iniţial, delegaţia UE a respins propunerea legată de regimul vizelor. Delegaţia rusă a respins orice discuţie cu UE pe marginea retragerii de la putere a preşedintelui sirian Bashar- al-Assad. „Cum să-l facem pe al-Assad să plece, din exterior? Cine o va face? Ignor această idee.” a afirmat Iuri Uşakov, consilierului preşedintelui Putin. ''Subliniez încă o dată că orice tentativă de a influenţa situaţia din Siria prin forţă, prin ingerinţă militară, este sortită eşecului şi va duce la consecinţe umanitare grave”
 a afirmat, la rândul său, legat de această, Vladimir Putin. Astfel, problema a fost amânată pentru o perioadă nedeterminată.  În context, Valeri Korovin, directorul Centrului de Expertize Geopolitice din Moscova, a afirmat: “Europenii (...) se tem pentru că nu au o idée clară în legătură cu ceea ce vrea Europa de la Rusia, care sunt interesele ei. Trebuie să se dezvolte relaţiile sau să se ţină cont de sfatul Washington-ului de a sta departe de Rusia?”
.

Până în luna martie, o serie de ţări din UE se pronunţau împotriva înlesnirii regimului vizelor, însă, ulterior, a fost depăşit punctul-mort, părţile intenţionând să semneze documentele înainte de începerea sezonului estival. În final lucrurile s-au blocat din nou: europenii au cerut ca în documente să fie stipulat faptul că numărul deţinătorilor de paşapoarte biometrice de serviciu, în Rusia, nu va depăşi 15.000, în pofida faptului că Moscova nu a formulat la rândul său în faţa UE asemenea condiţii. În plus, Bruxelles-ul a cerut ca în documente să se precizeze, fără echivoc, că Moscova se obligă să elibereze paşapoarte biometrice doar celor care au, cu adevărat, nevoie de ele, în virtutea activităţii profesionale. Iniţial, negociatorii ruşi şi-au exprimat indignarea, mai ales în legătură cu restricţiile numerice - iar când au acceptat, a devenit clar că părţile nu va reuşi să finalizeze, până la summit, documentele, prin organismele interne abilitate. 
În calea înlesnirii regimului de vize s-ar putea ivi încă o piedică, după finalizarea documentelor: decizia Ministerului Transportului al Federaţiei Ruse legată de faptul că, începând cu 1 iulie, companiile aviatice trebuie să-i prezinte date personale despre toţi pasagerii care au ca destinaţie în Rusia sau care o tranzitează. Bruxelles-ul îşi exprimă nedumerirea în sensul că ţările europene oferă asemenea informaţii SUA şi Canadei în baza unor acorduri bilaterale pentru pregătirea şi semnarea cărora a fost nevoie de aproximativ doi ani. “Parlamentul European nu va ratifica acordul privind înlesnirea regimului de vize în situaţia în care problema legată de pasagerii avioanelor nu va fi soluţionată”
 a precizat,, anterior summit-ului, o sursă diplomatică de la Bruxelles. 

Concluzii lipsite de precizie legate de Siria şi de Turcia

Tabloul reuniunii la nivel înalt UE-Rusia include şi viziuni total diferite privind unele probleme de politică externă, unde interesele nu sunt convergente. Este şi cazul crizei siriene, care a ocupat un loc important în discuţiile pe probleme de politică externă. 

Uniunea Europeană se află sub presiunea propriei decizii de a ridica embargoul livrării de arme către rebelii sirieni, riscul fiind ca acestea să ajungă în mâinile grupărilor jihadiste care au penetrat tabără opozanţilor lui al-Assad. Londra a fost cea care a făcut lobby puternic pentru ridicarea embargoului, în tentativa de a compensa astfel continuarea livrărilor de arme către regimul sirian din partea Rusiei. La Ekaterinburg, preşedintele Putin a declarat, însă, că Rusia nu a livrat „încă”, Siriei, rachetele S-300. „Contractul a fost semnat cu ani în urmă şi nu a fost onorat pînă acum. Este bine, este un armament periculos. Nu vrem să stricăm echilibrul forţelor în regiune”
 a precizat Vladimir Putin.

Moscova operează cu principii precum menţinerea statutului laic al Siriei şi se pronunţă împotriva unei intervenţii militare. Bruxelles-ul folosesc alte argumente cum ar fi paradigma că în Siria are loc “o revoltă populară” împotriva unui “tiran sângeros” şi încearcă să reafirme folosirea modelului de rezolvare a crizelor locale cristalizat după încheierea Războiului Rece - mai exact, “noi” alegem partea corectă într-un conflict şi o ajutăm să ajungă la putere. Conform unor declaraţii, regimul al-Assad a folosit arma chimică - pe scară mică dar în mod repetat - împotriva rebelilor. Astfel, ministrul francez de Externe, Laurent Fabius, a afirmat că autorităţile franceze posedă dovezi ale faptului că, în timpul conflictului sirian, a fost folosit, în repetate rânduri, gazul sarin. Oficialul a făcut declaraţia în baza rezultatelor cercetărilor efectuate de un laborator francez. “Ar fi inacceptabil ca vinovaţii pentru aceste crime să rămână nepedepsiţi”
 a subliniat Laurent Fabius. Aceste abordări sunt simptomatice pentru o nouă evoluţie a situaţiei, în care rebelii vor fi ajutaţi prin intermediul livrării de armament şi muniţie - solicitările acestora vizând, îndeosebi, armament greu şi antiaerian. 
Este de remarcat abordarea atentă şi prudentă a situaţiei din Turcia, în cadrul summit-ului UE-Rusia. Preşedintele Vladimir Putin a menţionat relaţiile “foarte calde” cu Turcia şi speranţa identificării, de către conducerea politică, prin dialog, a unei soluţii. Pe de altă parte, Herman Van Rompuy a afirmat că nu doreşte să comenteze situaţia internă dintr-o ţară “mai ales dintr-o ţară ca Turcia, care este candidată pentru intrarea în Uniunea Europeană”, adăugând “sunt sigur că guvernul turc este perfect capabil să abordeze această problemă”
.
Interesele Rusiei vs interesele UE

Preşedintele rus Vladimir Putin a reiterat în cadrul reuniunii la nivel înalt UE-Rusia că Bruxellesul trebuie să ţină seama de interesele ţării sale în domeniul energiei, cele două părţi fiind „parteneri fireşti”.

"Este evident că dialogul privind energia poate fi de succes doar atunci când se iau în considerare interesele reciproce şi se asigură predictibilitatea mediului de afaceri"
 a declarat Vladimir Putin, referindu-se la solicitările Rusiei privind punerea în aplicare a cadrului legal european în domeniul energiei privind gigantul derus Gazprom.
Relatiile energetice - Rusia fiind principalul furnizor de energie pentru UE - constituie principalul „punct fierbinte” între Moscova şi Bruxelles, după ce Uniunea Europeană a adoptat al Treilea Pachet Energetic, cadru juridic ce impune separarea activităţlor de producţie, transport şi tranzacţionare a energiei. 

Moscova insistă asupra faptului că acest cadru legal este în detrimentul intereselor sale şi se declară împotriva aplicării acestuia în cazul Gazprom, asa cum solicită Uniunea Europeană pentru a putea opera pe teritoriul sau. "Avem anumite probleme care sunt mereu în centrul atenţiei noastre şi despre care am discutat frecvent. Una este problema energiei, dar noi suntem parteneri naturali în acest domeniu"
 a punctat Vladimir Putin.
Anterior summit-ului, ambasadorul Rusiei la UE se manifestase cu iritare întrebat fiind în legătură cu ancheta - considerată nelegitimă în Rusia - deschisă de UE împotriva practicilor de monopol ale Gazprom în Europa. El a declarat că prevederile celui de al treilea pachet energetic al UE - care separă activităţile de extracţie a gazelor, de transport şi distribuţie - nu trebuie să se aplice şi companiilor ruseşti, în virtutea Parteneriatului UE-Rusia. 
Pozitia UE a fost neschimbată în privinţa celui de al Treilea Pachet Energetic. Obiectivul său este reducerea dependenţei faţă de resursele energetice ale Rusiei şi limitarea puterii Gazprom în stabilirea preţului la gazele naturale pentru consumatorii europeni. Bruxelles-ul subliniază că al Treilea Pachet Energetic este un drept al Uniunii Europene, care trebuie respectat de către toate companiile care doresc să opereze în spaţiul european - inclusiv de Gazprom. 
Experţii în materie au, însă, opinii mai nuanţate. Astfel, Vladimir Sokolov, profesor la Şcoala Superioară de Economie din Moscova a afirmat: „UE are interese economice, să cumpere gaz mai ieftin decât de la Gazprom şi politice, să reducă dependenţa faţă de Rusia. Pe de altă parte, pentru afacerile germane, este mai avantajos să lucreze cu Gazprom şi vor continua să lucreze împreună”
. 
Vladimir Putin a abordat, de asemenea, problema elaborării noului Acord- cadru de parteneriat între Rusia şi Uniunea Europeană. Negocierile sunt îngheţate din cauza divergenţelor din domeniul energetic şi refuzului Moscovei de a asuma mai multe angajamente, luate odată cu aderarea la Organizaţia Mondială a Comerţului. "Există acum un interes comun în a-l incheia în cel mai scurt timp posibil"
 a declarat preşedintele rus, reamintind că acordul existent va împlini doua decenii anul viitor.

Liderul de la Kremlin a subliniat că, în pofida unor probleme controversate, relaţiile între UE şi Rusia sunt construite pe un fundament solid, mai ales în domeniul afacerilor, existând posibilitatea extinderii şi adâncirii acestora. În acest sens, Vladimir Putin a subliniat că, în plină criză a economiei mondiale, în 2012, comerţul bilateral dintre Rusia şi UE a crescut cu 4,1%, atingând un nivel-record.
Concluzii finale
Conflictul transnistrean poate fi soluţionat, a declarat preşedintele Consiliului European, Herman Van Rompuy, într-un discurs adresat președintelui rus, Vladimir Putin, la finalul summit-ului UE-Rusia. „Am evidentiat necesitatea de a consolida cooperarea în materie de securitate în Europa, începând cu conflictele prelungite din vecinătatea noastră comună. Am evocat necesitatea soluţionării conflictului transnistrean. Principiile de bază ale unui viitor acord ar trebui să fie stabilite acum. Acesta este un conflict care poate fi soluţionat”
 a subliniat preşedintele Consiliului European. 
Privitor la regimul simplificării vizelor între Uniunea Europeană şi Rusia  au mai rămas de soluţionat câteva aspecte de ordin tehnic, a precizat Jose Manuel Baroso. „Dorim să semnăm cât mai repede acordul actualizat privind simplificarea regimului vizelor”
 a declarat preşedintele Comisiei Europene, cu menţiunea că UE şi Rusia au realizat progrese semnificative în acest sens.
Principalul rezultat al summit-ului UE-Rusia este semnarea unui acord vizând lupta împotriva traficulului de droguri. Negocierea acordului a început în 2009, ţintele fiind heroina afgană şi cocaina sud-americană. Potrivit reprezentantului permanent al Rusiei pe lângă UE, Vladimir Cijov, documentul “este menit să amplifice cooperarea dintre Rusia şi UE pentru instituirea controlului asupra locurilor de producţie şi căilor de tranzit pentru precursori”, prevăzând “atât schimbul de informaţii, cât şi desfăşurarea de operaţiuni comune”
. 

Opinii germane în privinţa atitudinii faţă de Moscova

Unii analişti germani – de exemplu, Jens Siegert de la Fundaţia ecologistă Heinrich Böll - critică deschis atitudinea Germaniei faţă de Rusia. „Mulţi din cei care ne avertizează, în Germania, să adoptăm un ton mai puţin critic faţă de Rusia îşi susţin poziţia invocând formula de Ostpolitik -politică faţă de Estul comunizat - practicată cândva, în anii 1970 ai veacului trecut, de cuplul social-democrat vest-german, Brandt-Bahr. Sub denumirea de „Wandel durch Annäherung“
, această formulă este dată drept exemplu pentru un model de succes al abordării diplomatice a Rusiei. La baza acestui concept se situase ideea recunoaşterii Uniunii Sovietice ca partener legitim de discuţii, spre a se obţine un acces iniţial la mai marii ei. Recunoaşterea era menită să reducă temerile ruse de ceea ce la Moscova se considera că ar fi o politică occidentală de „regime change”, cum i s-ar spune azi, deci de debarcare a puterii, respectiv de schimbare a sistemului sovietic. Odată cu reducerea acestor temeri, urma, potrivit aceluiaşi concept, ca libertatea occidentală să infiltreze societăţile răsăritene, începând să le modifice din interior. Strategia s-a dovedit foarte eficientă.”


La baza acestui concept se situase ideea recunoaşterii Uniunii Sovietice ca partener legitim de discuţii, spre a se obţine un acces iniţial la mai marii ei. Recunoaşterea era menită să reducă temerile ruse faţă de ceea ce la Moscova se considera că ar fi o politică occidentală de schimbare a sistemului sovietic. Odată cu reducerea acestor temeri, urma, potrivit aceluiaşi concept, ca libertatea occidentală să infiltreze societăţile răsăritene, începând să le modifice din interior. Această strategie s-a dovedit eficientă. Legat de noua politică faţă de Rusia n-a mai rămas din toate acestea decât dialogul cu potentaţii, deci, în prezent, cu Vladimir Putin - pe cale de cpnsecinţă, conceptul iniţial de schimbare prin apropriere a degenerat, susţine Jens Siegert. În Ostpolitik, credinţa în propriile valori şi în superioritatea lor morală şi practică fusese o premisă importantă a succesului. 

Cum ar trebui să reacţioneze guvernul federal faţă de atitudinea fermă, deseori inflexibilă a lui Vladimir Putin în privinţa intereselor Rusiei? „Recomand o dublă strategie, pe care, după cum mi se pare, o aplică în ultima vreme şi Angela Merkel şi e indiferent dacă o face intuitiv sau în mod expres. Ea respinge ferm, deşi prietenos, uneori chiar ironic, provocările lui Putin. Ceea ce are succes. Cel puţin e respectată. Dar să nu ne facem iluzii. Posibilităţile de a influenţa Rusia pe termen scurt şi din afară politica rusă sunt reduse”
 a afirmat analistul Jens Siegert.

UE: PROVOCĂRI, SOLUŢII ŞI AVERTISMENTE FINANCIARE
Avertisment al FMI
Fondul Monetar Internaţional a revizuit în scădere uşoară previziunile de creştere economică a Franţei. Anterior, a  redus la jumătate previziunea de creştere a Germaniei (+0,3%) pentru anul 2013. La sfârşitul lunii mai, previziunile Fondului Monetar Internaţional de creştere economică a Chinei au scăzut de la 8% la “circa 7,75%” în anul 2013. 

 
Christine Lagarde, a apreciat că economia mondială ar putea intra într-o “fază mai dificilă” după cum indică recentele revizuiri în scădere operate de FMI pentru previziunile de creştere ale Germaniei, Franţei sau Chinei.

“Îşi fac apariţia tendinţe mult mai sumbre. Datele recente indică, de exemplu, o anumită încetinire a creşterii”
 a declarat Christine Lagarde într-un discurs ţinut la Brookings Institution - un centru de reflecţie din Washington. Totodată, a subliniat că zona euro, adâncită în recesiune pentru al şaselea trimestru consecutive, rămâne “principala sursă de îngrijorare” la nivelul economiei mondiale. 

În luna aprilie, Fondul Monetar Internaţional a revizuit la 3,3% - în scădere cu 0,2 puncte - previziunile de creştere pentru economia mondială.
Estimări de creştere şi inflaţie pentru zona euro, reduse

Banca Centrală Europeană a redus estimările privind creşterea economică a zonei euro, în anul 2013, dar le-a îmbunătăţit pe cele pentru 2014, potrivit cifrelor prezentate de preşedintele BCE, Mario Draghi.

Banca Centrală Europeană se aşteaptă, pentru anul în curs, la o contracţie de 0,6% a Produsului Intern Brut în zona euro - faţă de o contracţie de 0,5% cât preconiza în luna martie. În schimb, pentru anul următor BCE mizează pe un avans al economiei zonei euro de 1,1%, faţă de 1%, cât preconiza anterior. 

“Consiliul guvernatorilor continuă să vadă riscuri în jos la adresa perspectivei economice pentru zona euro. Aceste riscuri includ posibilitatea unei cereri domestice şi globale sub aşteptări şi o insuficientă implementare a reformelor structurale în statele din zona euro”
 a precizat Mario Draghi. 

De asemenea, Banca Centrală Europeană a revizuit în scădere şi estimările de inflaţie pentru acest an în zona euro - la 1,4%, de la 1,6%, cât fusese estimat anterior. Pentru 2014, prognoza de inflaţie a BCE a rămas nemodificată la 1,3%. “Prognoza de inflaţie pentru 2013 a fost revizuită în jos, reflectând în principal scăderea preţului petrolului”
 a declarat Mario Draghi. 

Potrivit datelor Eurostat, rata anuală a inflaţiei în zona euro a crescut la 1,4% în luna mai, de la 1,2% în luna aprilie, în timp ce economia zonei euro s-a contractat cu 0,2% în primul trimestru.  Mario Draghi a insistat asupra faptului că instituţia pe care o conduce este gata să acţioneze pentru a ajuta zona euro, însă a avertizat că anumite măsuri analizate ar putea avea consecinţe neaşteptate. Potrivit lui Mario Draghi, consiliul guvernatorilor a discutat despre posibilitatea introducerii unor dobânzi negative la depozitele pe o zi constituite de bănci la BCE, precum şi măsuri destinate relansării pieţei de obligaţiunilor garantate cu active (ABS), în ideea de stimul acreditarea către IMM-uri.  “Unele dintre aceste măsuri sunt uşor de pus în practică şi au consecinţe clare, iar altele, nu”
 a subliniat Mario Draghi. 

Preşedintele BCE a apreciat că acesta lucru este valabil în special pentru dobânzile negative la depozite, care ar presupune că băncile vor plăti pentru a-şi plasa lichidităţile la BCE. Mario Draghi a repetat că, din punct de vedere ethnic, BCE este gata să introducă o astfel de măsură însă efectele sale, în special în rândul băncilor, sunt dificil de estimat. 


Politica monetară relaxantă a Băncii Central Europene şi cererea externă ar urma să permită o relansare graduală a economiei zonei euro înainte de sfârşitul acestui an. “Situaţia economică din zona euro rămâne una dificilă însă există câteva semnale referitoare la o posibilă stabilizare iar scenariul nostru de bază rămâne în continuare acela al unei îmbunătăţiri graduale care va începe în ultima parte a anului” a declarat Mario Draghi într-o conferinţă, la Shanghai. “Pentru a inspira încredere, responsabilii politici trebuie să respecte cu fidelitate programele de ajustare bugetară. Câştigurile obţinute din relaxarea acestor programe ar fi foarte mici dacă pieţele s-ar aştepta la noi măsuri ulterioare de austeritate bugetară”
 a avertizat Mario Draghi. 

Franţa riscă să fie depăşită de sudul Europei

Franţa trebuie să adopte reforme structuale, vizând inclusiv piaţa muncii şi birocraţia, pentru a deveni mai competitivă economic, altfel riscă să rămână în urma statelor din sudul Europei, care adoptă schimbările necesare mai rapid, a avertizat Fondul Monetar Internaţional. Guvernul a făcut "progrese semnificative în privinţa reformelor structurale"
 dar trebuie să continue în această direcţie, inclusiv prin măsuri care vizează piaţa muncii, a precizat FMI.  "Situaţia se schimbă rapid, iar ţările de la periferia zonei euro înregistrează câştiguri semnificative în ce priveşte competitivitatea. Este necesară o accelerare a reformelor lansate de guvernul francez în ultimele şase luni pentru a elimina acest decalaj"
 subliniază FMI.

Ţările de la periferia zonei euro se află încă în recesiune, dar câştigurile legate de competitivitate sunt deja vizibile în creşterea exporturilor şi reducerea deficitelor comerciale.

Fondul Monetar Internaţional i-a solicitat Franţei să rezolve problema costurilor de muncă ridicate şi să faciliteze angajarea tinerilor. De asemenea, Parisul ar trebui să elimine barierele administrative şi de reglementare care limitează concurenţa în sectorul serviciilor - inclusiv profesii reglementate, transporturi şi distribuţie. Guvernul francez se aşteaptă la un avans al PIB de 0,1% în acest an, în timp ce Comisia Europeană ia în calcul o scădere economică de 0,1%.

Rata şomajului în Franţa a crescut în primul trimestru din 2013 la 10,8%, de la 10,5% în ultimele trei luni din 2012, Conform datelor preliminare publicate de Institutul de Statistică (Insee), excluzând teritoriile franceze din afara ţării, rata şomajului a urcat în primele trei luni din acest an la 10,4%, de la 10,1% în trimestrul patru din 2012.  În aprilie, numărul francezilor aflaţi în căutarea unui loc de muncă a ajuns la 3.264.400, cel mai ridicat nivel de cât a început publicarea acestor date, în 1996, şi marcând doi ani de creşteri lunare fără întrerupere
.
Ministerul Muncii de la Paris a anunţat că, în luna mai, luna numărul celor fără un loc de muncă a urcat cu 39.800, o creştere de 1,2% comparativ cu luna aprilie. Comisia Europeană a anunţat se aşteaptă ca rata şomajului în Franţa să continue să crească la 10,9% în 2014. Franţa, a doua mare economie a zonei euro, a intrat în a treia etapă de recesiune de la criza financiară din 2008-2009, după un declin al Produsului Intern Brut de 0,2% în primul trimestru din 2013, similar cu cel înregistrat în ultimele trei luni din 2012
.
FMI recunoaşte greşeala comisă cu Grecia în 2010

Oficialii FMi recunosc în mod oficial că au făcut greşeli în planul de salvare economică oferit Greciei. Aceştia susţin că au subestimat efectele măsurilor de austeritate cerute în schimbul împrumutului în valoare de 110 miliarde de euro, care a salvat statul grec de la faliment. Într-un Raport, FMI a invocat “eşecuri notabile” în gestionarea planului de salvare destinat Greciei, reproşând Comisiei Europene lipsa de experienţă în gestionarea crizelor. Raportul FMI susţine în special că restructurarea datoriei Greciei, din primăvarea anului 2012, ar fi trebuit să aibă loc în 2010. Raportul "regretă absenţa diviziunii clare a muncii"
 în troică şi reproşează europenilor lipsa de experienţă şi a competenţelor în privinţa programului de ajutor destinat Greciei, legate de condiţiile prea stricte în domeniul bugetului şi reformelor structurale.

Redresarea economiei elene este afectată de nivelul ridicat al datoriei publice a ţării, şi de aceea ar putea fi necesară o mai rapidă reducere a datoriei din partea Europei, se arată în raportul publicat de Fondul Monetar Internaţional.

Deşi Grecia îşi îndeplineşte obiectivele cheie stabilite în schimbul asistenţei financiare, cum ar fi reducerea cheltuielilor şi schimbarea legislaţiei muncii, temerile privind nivelul datoriei “ameninţă programul”, se arată în raportul FMI, care admite “greşeli semnificative” în primul pachet de asistenţă financiară acordat Greciei în 2010. 

Dacă investitorii nu sunt convinşi că politicile privind rezolvarea problemei datoriei ţării sunt credibile, investiţiile şi creşterea economică nu se vor redresa probabil, aşa cum era programat în condiţiile impuse ţării în schimbul asistenţei financiare, susţine FMI. Raportul arată că “dacă temerile privind sustenabilitatea datoriei afectează încrederea investitorilor, chiar şi în actualul context în care se discută posibilitatea reducerii datoriei, fără a se ţine seama de implementarea solidă a programului de către autorităţile de la Atena, va trebui luată în considerare o abordare mai extinsă a acestei probleme”
. 

Conform Raportului, atingerea actualelor obiective privind reducerea datoriei va necesita reducerea suplimentară a datoriei din partea statelor europene de 4% din PIB până în 2020 şi de cel puţin 3% din PIB până în 2022.  Dacă măsurile stabilite în schimbul asistenţei financiare nu sunt implementate aşa cum s-a planificat, reducerea datoriei ar putea fi mai scăzută iar în cazul unui scenariu alternativ al unei creşteri economice mai reduse, cu veniturile din privatizare ajungând doar la jumătate din suma aşteptată şi cu planurile fiscale întârziate cu doi ani, atunci nivelul datoriei se va ridica la 147% din PIB în 2020, avertizează Fondul Monetar Internaţional. 

Guvernul de la Atena se aşteaptă ca economia Greciei să înceapă să crească din 2014 şi speră să obţină anul acesta excedent primar. După obţinerea excedentului primar, Grecia ar putea solicita o nouă reducere a datoriei. 

În anul 2013, partenerii europeni ai Greciei au acceptat extinderea scadenţelor şi reducerea ratelor dobânzilor pentru pachetele de asistenţă financiară, pentru a ajuta ţara să-şi reducă datoria publică până în 2020 la 124% din PIB, de la 173% din PIB cât este estimat pentru acest an. Liderii europeni au promis că vor acorda Greciei mai mult ajutor pentru reducerea datoriei dacă ţara îşi va îndeplini ţintele fiscale şi va avea un buget echilibrat în 2013. În perioada ianuarie-aprilie 2013, deficitul bugetar al Guvernului central, care exclude cheltuielile autorităţilor locale şi cele cu asistenţa socială, a scăzut la 330 milioane de euro (432,14 milioane de euro), de la 1,7 miliarde de euro în perioada similară din 2012, a anunţat ministerul de Finanţe de la Atena. 

Ministerul grec de Finanţe a anunţat că deficitul bugetar al Greciei a scăzut în primele patru luni din acest an, ţara rămânând în grafic pentru îndeplinirea ţintelor fiscale stabilite în schimbul asistenţei financiare. Această performanţă apare în contextul în care Grecia este în recesiune din 2008. În pofida a două programe de sprijin care au implicat Uniunea Europeană, Banca Centrală Europeană, Fondul Monetar Internaţional, precum şi creditorii privaţi, Grecia ar urma să înregistreze în 2013 al şaselea an de recesiune. 

Grecia speră să obţină un răgaz de doi ani, până în 2016, pentru a putea reduce deficitul bugetar sub nivelul de 3% din PIB, de la 10,9% din PIB la sfârşitul lui 2011. În planul fiscal actualizat pentru perioada 2013-2016, Grecia estimează un deficit bugetar mai mic în acest an. În 2013, ţinta de deficit bugetar a Greciei va fi de 4,3% din PIB, faţă de 5,5% estimată anterior. De asemenea, autorităţile de la Atena se aşteaptă la un excedent primar de 3,2% în 2016, faţă de 4,5% anunţat anterior
În cadrul unei analize realizate împreună cu Banca Centrală Europeană şi Comisia Europeană, FMI a subliniat faptul că pieţele financiare nu şi-au recăpătat încrederea în Grecia, în pofida fondurilor oferite statului elen. Mai mult, sistemul bancar elen a pierdut 30% din depozitele financiare, iar economia s-a contractat mai adânc decât se aşteptau experţii, în urma măsurilor de austeritate.

Fondul Monetar Internaţional a nuanţat, ulterior, criticile la adresa europenilor în privinţa planului de ajutorare pentru Grecia din 2010, dând asigurări că troica creditorilor (FMI - UE - BCE) a “funcţionat bine” şi “funcţionează bine”.“Chiar dacă există domenii unde sunt posibile unele îmbunătăţiri - cred că toată lumea este de acord cu acest lucru - troica a funcţionat bine şi funcţionează bine”
 a declarat Gerry Rice, purtător de cuvânt al Fondului Monetar Internaţional, în cadrul unei conferinţe de presă la Washington. 
Reacţia Atenei
Reacţia Atenei nu a întârziat să apară. Oficialii greci au susţin că Raportul Fondului Monetar Internaţional confirmă propriile concluzii. Astfel, împrumutul de salvare a sosit cu un preţ mult prea mare pentru o ţară afectată de datorii, evaziune fiscală pe scară largă şi o economie subterană greu de verificat. Rata şomajului în Grecia a atins, în martie 2013, nivelul record de 26,8%, reflectând adâncirea recesiunii după anii de austeritate impuşi în schimbul asistenţei financiare, a anunţat, joi, Oficiul central de statistică din Grecia (ELSTAT). Potrivit datelor ELSTAT, un număr record de 1,3 milioane greci nu aveau un loc de muncă în martie, în timp ce 3,3 milioane erau înregistraţi ca fiind angajaţi
. 

Rata şomajului în Grecia aproape s-a triplat faţă de anul 2009. Rămâne, în continuare, cel mai ridicat nivel din zona euro, unde rata medie a şomajului a fost de 12,2% în aprilie. Cea mai ridicată rată a şomajului, de 58,4%, este înregistrată în rândul tinerilor (cu vârste cuprinse între 15 şi 24 ani). Potrivit celor mai recente estimări bugetare ale guvernului de la Atena, economia Greciei se va contracta cu 4,5% în 2013 în timp ce rata medie a inflaţiei ar urma să se situeze la 0,8%.

Guvernul grec i-a trimis o scrisoare Comisiei Europene în care cere să utilizeze fonduri ale programelor europene pentru a lupta împotriva şomajului, a cărui rată de 27 % este cea mai ridicată în zona euro, a anunţat miercuri Ministerul elen al Finanţelor. Adresată comisarilor europeni Johannes Hahn - responsabil de politica regională, care urmează să viziteze Grecia săptămâna viitoare - şi Laszlo Andor - însărcinat cu problemele sociale - “în această scrisoare se cere utilizarea a 170 milioane de euro din fondul european al dezvoltării regionale şi al BCE pentru programe de creare a locurilor de muncă”
 potrivit unui comunicat ministerial. 

În timp ce creditorii ţării, UE şi FMI, şi mai mulţi analişti îşi exprimă optimismul faţă de redresarea treptată a economiei elene, miniştrii confirmă perspectiva unui al şaselea an de recesiune în 2013 şi a unei creşteri a şomajului, care atinge niveluri inedite mai ales printre tineri. Estimările Greciei, publicate la începutul lunii mai, arătau că şomajul continuă să crească, ajungând la 27 % din populaţia activă în februarie, faţă de 21,9 % în anul anterior şi 26,7 % în ianuarie 2013. 

Reacţia CE la raportul FMI privind gestionarea crizei din Grecia

Comisia Europeană a reacţionat ferm la Raportul Fondului Monetar Internaţional referitor la erorile grave în gestionarea crizei din Grecia, declarându-se în dezacord fundamental faţă de multe din concluziile documentului. Simon O’Connor, purtător de cuvânt al CE, a apărat Comisia şi în această privinţă. El a arătat că raportul FMI "nu ţine cont de interconectarea ţărilor din zona euro" şi că criza din Grecia a fost o situaţie dificilă, fără precedent. "O restructurare a datoriei ar fi implicat riscul contagiunii sistemice dacă ar fi avut loc în acel moment" a menţionat O’Connor, subliniind faptul că toţi partenerii din troică, respectiv CE, Banca Centrală Europeană şi FMI au avut aceeaşi opinie la momentul respectiv. "Suntem în dezacord fundamental cu ideea potrivit căreia nu au fost făcute eforturi de identificare a reformelor structurale care favorizează creşterea", a spus purtătorul de cuvânt, adăugând că CE a fost "o forţă motoare importantă" în acest domeniu. "Troica nu exista acum trei ani, a pornit de la zero" a subliniat Simon O’Connor. El a arătat că faptul că un membru al zonei euro a fost în pericol de incapacitate de plată a fost fără precedent, iar uniunea monetară nu avea un mecanism de salvare precum MES. Simon O'Connor a mai precizat că raportul a fost realizat de economiştii FMI dar "nu reflectă viziunea oficială" a instituţiei, cu care CE are o relaţie "foarte bună şi constructivă"
.

 
Întrebat despre refuzul Comisiei Europene de a-şi face mea culpa, Gerry Rice, purtătorul de cuvânt al FMI a refuzat să intre în polemică, afirmând că fiecare instituţie trebuie să-şi facă “propria evaluare”. Potrivit lui Gerry Rice, primul plan de ajutorare în valoare de 110 miliarde de euro a fost acordat Greciei în 2010 pentru a răspunde “rapid unei situaţii de criză intense şi în multe privinţe fără precedent”. “Instabilitatea politică” din ţară şi “problemele de aplicare” a reformelor au complicat apoi situaţia, fiind nevoie de un al doilea ajutor, în primăvara lui 2012, şi care astăzi dă mult mai bune rezultate, a afirmat Gerry Rice. Împreună cu partenerii noştri europeni, am învăţat, ne-am adaptat şi cred că programul actual reflectă acest lucru”
 a afirmat purtătorul de cuvânt al FMI. El a dat asigurări că Grecia a făcut “progrese majore” şi că planul de ajutorare este “pe roate”.

OECD luptă împotriva paradisurilor fiscale

Organizaţia pentru Cooperare şi Dezvoltare Economică a întocmit un plan de combatere a subterfugiilor fiscale practicate de marile concerne pe care ar urma să-l pună în practică statele G20. O primă variantă a proiectului prevede obligativitatea ca marile companii să plătească taxe în ţara în care se realizează "valoare adăugată". Conform OCDE, "plimbarea" profitului ar trebui îngreunată.

Dacă ideea organizaţiei devine realitate, concernele vor fi obligate să facă publice, în ţările OCDE, toate informaţiile privind natura cheltuielilor, respectiv informaţii despre licenţe, dobânzi, taxe de administrare, salarii, etc. Expertul contabil Michael Bormann consideră că o astfel de reglementare este extrem de strictă, mai dură chiar decât toate cele care au existat vreodată, făcând extrem de dificilă mutarea profitului din ţări cu fiscalitate ridicată, în ţări cu un nivel al taxelor mai scăzut. Markus Meinzer, expert în cadrul Reţelei pentru Corectitudine Fiscală, consideră că un asemenea plan ar putea avea efect doar dacă datele respective vor putea fi accesate de toată lumea, nu doar de către autorităţile fiscale. "Numai în cazul în care datele sunt publice ar putea un consumator să decidă în cunoştinţă de cauză"
. Markus Meinzer spune de asemenea că este important ca toate datele companiilor să fie transparente. 
Michael  Bormann propune ca în cazul companiilor care oferă servicii IT, acestea să plătească taxele în ţara în care clientul lor cumpără un produs oferit de acestea. În acest fel - spun finanţişti precum Bormann - ţările cu fiscalitate scăzută nu vor mai avea posibilitatea de a face concurenţă ţărilor cu fiscalitate ridicată. Din acest motiv, prevederile planului OCDE ar urma să includă şi statele care nu fac parte din organizaţie.Expertul consideră însă că asigurarea unui mediu concurenţial din punct de vedere fiscal este utilă dacă aceasta se bazează pe afaceri reale. "De ce să nu devină o ţară atragătoare şi prin faptul că oferă avantaje firmelor care vin să investească?
",

În privinţa firmelor de apartament trebuie să existe o regulă internaţională: o firmă care nu are activitate să nu mai fie recunoscută din punct de vedere fiscal. O decizie în sensul planului OCDE urmează să fie luată eventual din 2014. 
PUNCTUL CENTRAL AL SUMMIT-ului UE:

COMBATEREA ŞOMAJULUI ÎN RÂNDUL TINERILOR
Liderii UE s-au reunit la Bruxelles, în perioada 27-28 iunie 2013 pentru Consiliul European de vară, unde agenda discuțiilor – după cum fusese preconizat - a fost dominată de aplicarea unor măsuri urgente în vederea combaterii șomajului în rândul tinerilor, în condițiile în care fenomenul ia amploare în Europa și riscă să provoace nemulțumire în rândul cetățenilor. În Europa sunt peste 26 de milioane de șomeri, dintre care 5,6 milioane cu vârsta sub 25 de ani, situație care amplifică temerile privind apariția unei “generații pierdute” în spațiul european.

Situația s-a degradat în urma crizei și a politicilor de austeritate, în special în țările din sudul Europei (Grecia, Spania, Portugalia), unde șomajul afectează un tânăr din doi. În fața acestei situații alarmante, liderii UE au încercat să evite un nou summit cu multe declarații, dar puține acțiuni concrete. 
Un consens relativ exista în ceea ce privește inițiativa Comisiei Europene vizând alocarea sumei de șase miliarde de euro în cadrul bugetului 2014-2020 în vederea creării de locuri de muncă pentru tineri în cele mai afectate regiuni de șomaj, măsură care privește 13 țări. Comisia Europeană a promis că cele șase miliarde vor fi mobilizate pentru doi ani, în loc de șapte, cum se stabilise anterior.
Liderii europeni au avut, însă, și alte inițiative la masa discuțiilor, printre care și propunerea Italiei vizând folosirea fondurilor structurale europene necheltuite de Roma în perioada 2007-2013, sau solicitarea sprijinului Băncii Europene de Investiții pentru a veni în ajutorul tinerilor șomeri, dar este puțin probabil un acord, în urma reticențelor exprimate de Germania. Anterior, fusese aprobată “Garanția pentru tineri”, care prevede ca toți tinerii până în 25 de ani să beneficieze de o ofertă de muncă de calitate, un stagiu, o ofertă de ucenicie, un program de formare profesională la patru luni de la finalizarea studiilor, sau în momentul pierderii locului de muncă, dar și aceasta este implementată cu greu, din lipsa mijloacelor.
De asemenea, liderii UE au avut în vedere un acord pentru a facilita accesul IMM-urilor la credite, având în vedere o mai mare implicare a Băncii Europene de Investiții, care contribuie deja cu jumătate din suma stabilită pentru Pactul de Creștere economică adoptat de Uniunea Europeană în urmă cu un an. Şefii de stat și de guvern din statele membre UE vor face și un bilanț al Pactului în valoare de 120 de miliarde de euro, în condițiile în care suma a fost pusă la dispoziția țărilor europene, iar sentimentul de urgență și mobilizarea rămân scăzute.

Cei 27 au avut, de asemenea, discuții privind uniunea bancară, dar și despre mecanismele de consolidare a zonei euro. Cel mai probabil, tema va fi reluată după alegerile legislative prevăzute în septembrie în Germania, în condițiile în care a provocat polemici aprinse.

Pe agenda reuniunii de la Bruxelles au figurat şi demersurile pentru a se ajunge la un acord final cu Parlamentul European pe tema bugetului pentru perioada 2014-2020, după mai multe încercări eșuate în vederea obținerii unui compromis. Ultima rundă de negocieri cu reprezentanții statelor membre, organizată în 19 iunie, se încheiase cu un acord provizoriu. 


În afara problemelor economice, liderii UE au avut prevăzute, de asemenea, discuții privind extinderea Uniunii prin aderarea Croației, la 1 iulie 2013 şi adoptarea unei decizii privind stabilirea unei date în vederea deschiderii negocierilor de aderare cu Serbia. Uniunea Europeană recomandase deschiderea negocierilor cu Serbia fără să stabilească o dată concretă, la insistențele Germaniei, care a propus ca discuțiile Bruxelles-ului cu Belgradul să înceapă cel mai târziu în ianuarie 2014. Nu în ultimul rând, pe agenda reuniunii a figurat propunerea privind deschiderea, în paralel, a negocierilor pentru Acordul de Asociere și Stabilizare cu Kosovo, considerat o primă etapă în vederea unei eventuale aderări la Uniunea Europeană. Discuțiile au loc în condițiile în care cinci țări membre UE – Grecia, Slovacia, Spania, Cipru și România – nu au recunoscut independența declarată unilateral de Priștina, în februarie 2008. 

Apel al preşedintelui José Manuel Barroso 


Înaintea reuniunii, Comisia a făcut recomandări în fiecare dintre aceste domenii, iar preşedintele Comisiei, José Manuel Barroso, i-a invitat, în scris, pe şefii de stat şi de guvern să încerce să ajungă la un consens.

Şomajul 
În prezent, în UE, aproximativ 6 milioane de europeni cu vârsta sub 25 de ani nu au un loc de muncă. În unele ţări, mai mult de jumătate din tinerii care doresc să muncească sunt şomeri.

Apelul la acţiune pentru combaterea şomajului în rândul tinerilor lansat de Comisia Europeană conţine idei noi cu privire la modul în care tinerii pot fi integraţi pe piaţa muncii. De asemenea, Comisia a îndemnat guvernele statelor membre să accelereze punerea în aplicare a iniţiativelor asupra cărora s-a convenit deja, cum ar fi „Garanţia pentru tineret”. Aceasta este menită să le asigure tuturor tinerilor accesul la un loc de muncă convenabil, la un stagiu de ucenicie, de formare sau la un curs în cadrul programului de educaţie de-a lungul vieţii în termen de patru luni de la absolvire sau de la pierderea locului de muncă.

Comisia a dorit ca suma de 6 miliarde de euro, destinată rezolvării problemei şomajului în rândul tinerilor, să fie disponibilă în 2014 şi 2015 şi nu alocată pe o perioadă de finanţare de şapte ani, aşa cum se prevăzuse iniţial.

Creditarea 
Ţinând cont de faptul că nu există multe resurse financiare disponibile, numărul băncilor dispuse să acorde împrumuri, în special întreprinderilor mici, este în scădere. Însă Banca Europeană de Investiţii urmează să majoreze valoarea totală a creditelor la 60 de miliarde de euro anual, până în 2015. Raportul privind intensificarea activităţii de creditare a economiei  arată cum vor fi direcţionate împrumuturile către întreprinderile mici şi ţările vulnerabile, pentru a genera investiţii şi locuri de muncă.

Raportul stabileşte, de asemenea, trei modalităţi prin care întreprinderile mici pot accesa finanţare, acestea implicând garanţiile, securitizarea (un proces prin care se distribuie riscul prin gruparea activelor) şi gestionarea în comun a riscurilor.

Întreprinderile mici 

Întreprinderile mici au fost numite, deseori, coloana vertebrală a economiei. Însă, pentru a fu rantabile, acestea au nevoie de finanţare şi de cât mai puţine formalităţi administrative.

În 2012, Comisia a invitat întreprinderile mici să identifice normele UE care le pun cele mai mari probleme. Multe dintre cele care figurau în „top 10” au fost îmbunătăţite. În prezent, întreprinderile mici au mai uşor acces la procedurile de achiziţii publice, iar cerinţele în materie de siguranţă a produselor au fost simplificate.

Plan de investiţii pentru Europa 

În 2012, ţările UE au convenit, în cadrul pactului pentru creştere economică şi locuri de muncă, asupra unor măsuri de stimulare a economiei. Comisia consideră că ţările membre mai au încă multe resurse de exploatat pentru a-şi ameliora situaţia şi enumeră domeniile în care este necesară o cooperare mai strânsă în raportul intitulat „Pactul pentru creştere economică şi locuri de muncă: un an după”.
Preşedintele Comisiei Europene, Jose Manuel Durao Barroso a vorbit, în debutul întâlnirii, despre nevoia urgentă a unor măsuri eficiente împotriva crizei sociale. Se impune un "consens european" în privinţa căilor de creştere economică, a dezvoltării pieţei muncii şi a competitivităţii acestora. "Dacă nu le vom găsi împreună vom evolua separat"
 a conchis demnitarul comunitar.
Date mistificate, în ţările UE, privind şomajul în rândul tinerilor

În Spania, Grecia şi alte ţări europene şomajul este în rândul tinerilor de aproximativ 50%. Statisticienii Uniunii Europene afirmă, însă, că realitatea este cu totul alta, aducând la lumină date concrete în acest sens. 

Cauza nelămuririlor este aceea că în fiecare dintre statele membre ale Uniunii Europene există statistici naţionale privind ocuparea forţei de muncă. În afara acestora, există date culese de autoritatea europeană pentru statistică - Eurostat. Rezultatele acestor instituţii nu pot fi, însă, comparate din cauza structurilor foarte diferite ale ţărilor membre şi din cauza modului diferit în care definesc şomajul. Mass media afirmă că în state precum Grecia sau Spania, jumătate din tineri nu au loc de muncă. Informaţia le este furnizată de Eurostat. Această interpretare a cifrelor este însă eronată. În general, statisticile nu cuprind şi persoanele neînregistrate ca fiind în şomaj sau cele care lucrează „la negru” – acestea fiind doar două elemente epenru corecţia în creştere a rezultatelor. 
Bani pentru salvarea tinerilor şomeri

Principala preocupare se anunţă a fi şomajul în rândul tinerilor. Şase miliarde de euro ar urma să stea, de anul viitor, la dispoziţia celor mai afectate dintre regiuni. Comparativ cu sutele de miliarde alocate pentru salvarea băncilor, suma pare infimă, apreciază preşedintele Parlamentului European, Martin Schulz. La rândul său, Hannes Swoboda, liderul grupului europarlamentarilor socialişti, a fost de părere că, în absenţa unui buget considerabil, combaterea şomajului în rândul tinerilor rămâne o simplă dezbatere. În schimb, conservatorul britanic Martin Callanan, critică alocarea de fonduri, pe care o consideră o simplă sursă de impozite suplimentare, legislaţie suplimentară şi plus de euro-centralizare. 

Acord final în privinţa bugetului


După multe ore de blocaj, în cadrul summit-ului s-a ajuns la un consens în privinţa bugetului. "Este ocazia potrivită de a face pasul spre o mai mare predictibilitate a cheltuielilor, spre creştere şi dezvoltarea pieţei muncii" a afirmat cancelarul german Angela Merkel, la sfârşitul celor opt ore de discuţii purtate la Bruxelles cu şefii de stat şi de guvern UE. Mai explicit a fost preşedintele Consiliului European, Herman Van Rompuy, cel care, către dimineaţă, a declarat: "În privinţa bugetului UE există consens absolut"
.

Negocierile au fost dure. Premierul britanic, David Cameron, de exemplu, a insistat ca Londra să nu fie nevoită să contribuie suplimentar la bugetul Uniunii. Într-un final, solicitarea Marii Britanii a fost aprobată. Începând din 1984, Marea Britanie contribuie mai puţin la bugetul comunitar pe motiv că primeşte mai puţin din fondul comunitar pentru agricultură. Până de curând, rabatul britanicilor se situa la 3,6 miliarde de euro anual. De data aceasta s-a decis chiar o creştere cu 200 de milioane a rabatului.

Cu o săpămână înaintea summit-ului, planul de buget părea departe de a fi acceptabil pentru toţi membrii Uniunii. Parlamentul European şi guvernele naţionale au purtat discuţii până în dimineaţa summitului, compromisul apărând  la Bruxelles. Până în 2020, cheltuielile Uniunii vor fi de 908 miliarde de euro, cu posibilitatea de a le extinde până la 960 de miliarde. În cifre absolute, contributorul net cel mai consistent este Germania, care oferă aproximativ nouă miliarde de euro anual. Polonia este beneficiarul net cel mai mare cu 11 miliarde de euro primiţi din bugetul de la Bruxelles.

"Pactul pentru creştere nu poate funcţiona în absenţa unui fond dedicat acestei creşteri. Altfel spus, fără bani. Iar fondul nostru de creştere este tocmai bugetul comunitar. În absenţa acestui buget nu ne-am fi putut îndeplini obligaţiile în materie de creştere"
 a  subliniat preşedintele Comisiei Europene, Jose Manuel Barroso.

Aproape jumătate din cele peste 900 de miliarde de euro urmează să revină, în următorul ciclu bugetar de şapte ani, regiunilor cu deficienţe structurale. Uniunea Europeană va sprijini autorităţile locale şi antreprenorii în creşterea investiţiilor în dezvoltarea economică. Ca şi până acum, 40% din banii comunitari vor fi destinaţi subvenţiilor agricole. Măsurilor de combatere a şomajului în rândul tinerilor le sunt alocate şase miliarde de euro, bani ce trebuie cheltuiţi în următorii doi ani.


Preşedintele Parlamentului European, social-democratul Martin Schulz, se bucură de garanţiile instituite în sensul cheltuirii efective a celor 900 de miliarde alocate de Uniune. În actualul exerciţiu bugetar, 55 de miliarde de euro au ajuns direct înapoi la statele contributoare. Începând cu anul 2014, fondurile neaccesate vor putea fi redirecţionate spre alţi ani sau chiar spre alte proiecte. Pe cale de cpnsecinţă, bugetul devine mai flexibil. În plus, viitoarea Comisie şi viitorul Parlament European vor reverifica şi, eventual, chiar modifica bugetul - anume, la finalul lui 2014, după alegerile europene şi după instalarea viitorului Executiv comunitar.

Dificultatea negocierilor s-a datorat şi noii situaţii create odată cu drepturile egale de decizie de care beneficiază Parlamentul European în luarea hotărârilor comunitare. Înainte de acordurile de la Lisabona, şefii de state şi de guverne decideau singuri elaborarea bugetului UE. Bugetul nu poate fi transpus în practică în absenţa votului din Parlamentul de la Bruxelles. Martin Schulz mizează, însă, pe o majoritate consistentă.

Dacă seara de joi, 27 iunie ar fi avut alt deznodământ, situaţia ar fi devenit dificilă pentru Uniunea Europeană. În absenţa unei înţelegeri, s-ar fi operat cu bugetul din anul premergător - pentru cazul în speţă, bugetul pe 2013. 
VARIA
CONCLUZII PESIMISTE ALE SONDAJELOR EUROPENE

Pentru trei europeni din patru “ce e mai rău din criză trebuie să vină încă”
 este una dintre concluziile realizat în şase state membre ale Uniunii  Europene - Germania, Spania, Franţa, Italia, Polonia şi Marea Britanie. Spaniolii sunt cei mai optimişti: 40% din respondenţi cred că situaţia se va ameliora într-un an, faţă de 60% care cred contrariul. “Este singurul lucru încurajator pentru Spania”
, dat fiind faptul că spaniolii “sunt cei mai neîncrezători” în reforme şi în măsurile de austeritate: 76% cred că acestea vor avea o influenţă negativă asupra economiei şi asupra societăţii. În Spania, şomerii reprezintă 27,19% din populaţia activă, potrivit cifrelor publicate de Institutul Naţional de Statistică. În anumite regiuni - precum Extremadura sau Andaluzia - rata şomajului depăşeşte 35%, şi necesită o “atenţie maximă pentru o urgenţă naţională”
. În privinţa atitudinii faţă de măsurile de austeritate, spaniolii sunt urmaţi de italieni - 71% dintre ei pronunţându-se împotriva unor astfel de politici. În general, peste jumătate din europeni se alătură acestei opinii, care pune la îndoială beneficiile schimbărilor aşteptate în viitor. Atitudinea este alimentată de rata ridicată a şomajului în Uniunea Europeană, iar „dacă adăugăm la numărul şomerilor şi “muncitorii descurajaţi”, “forţa de muncă potenţială suplimentară” (persoanele care ar dori să muncească dar nu sunt disponibile imediat) şi cei care lucrează în regim de “timp parţial obligatoriu” (...) suferă în realitate de lipsa locurilor de muncă (...) 19% din populaţia activă”.
 Doar polonezii se arată în majoritate (76%) în favoarea austerităţii.

„Trofeul pentru pesimism revine Franţei”
. În medie, 92% dintre europeni au un sentiment negativ privitor la viitorul ţării lor sau asupra soartei concetăţenilor. Lipsa de încredere în viitor este alimentată şi de faptul că, în Franţa, rata şomajului a crescut cu 11,5% într-un an şi bate recordul din 1997. “De altfel, guvernul nu crede cu adevărat – fără să poată mărturisi acest lucru – în litaniile prezidenţiale despre scăderea şomajului în acest an”
. În Hexagon, 97% dintre gospodării manifestă pesimism în privinţa viitorului. Mai ales, 85% dintre francezi cred că lucurile nu vor face decât să se agraveze anul viitor, faţă de 75% dintre europeni. Le Monde subliniază că “această depresie întăreşte sentimentul de apropiere al francezilor de ţările latine”. Opinia nu este însoţită de o respingere radicală a Europei: apartenenţa la Uniunea Europeană rămâne un atu pentru 55% dintre francezi, în timp ce 57% dintre germani cred că este vorba de un handicap. Chiar dacă “temuta catastrofă, alimentată de discursul ce o înconjoară, ţine deocamdată de domeniul fantasmei, (...) aceasta indică o teamă care depăşeşte o criză de conjuctură. (...) Angoasa „numărul unu” nu este pierderea slujbei ci imposibilitatea de a îmbătrâni în condiţii demne (47%) sau de a nu mai avea posibilitatea de a se îngriji corespunzător (25%)”
.
Potrivit unui studiu comandat de Uniunea Europeană “Italia este una dintre ţările cu cel mai mare nivel al inegalităţii veniturilor, fiind pe locul al doilea după Marea Britanie în cadrul Blocului comunitar şi peste media din Organizaţia pentru Cooperare Economică şi Dezvoltare”
.“Studiul Gini – Efecte ale inegalităţilor din ce în ce mai mari”, realizat pe baza indicelui Gini şi elaborat de specialişti din şapte universităţi europene, a evaluat dinamica veniturilor în 30 de ţări europene, începând din anii 1980 până în prezent, alcătuind categorii în funcţie de regiune. „State europene continentale (Germania, Franţa şi Benelux) au un indice Gini mic, cuprins între 0,26 şi 0,30, un indice aproape stabil; în statele nordice se observă o tendinţă de creştere a inegalităţilor, pe primele locuri fiind Suedia şi Finlanda, dar începând de la niveluri foarte reduse; economii de piaţă precum Marea Britanie au un nivel limitat al bunăstării şi inegalităţi mari; (...) statele estice, care înainte de anul 1989 aveau niveluri apropiate de cele ale Scandinaviei, merg acum în altă direcţie.”

Italia aparţine grupului de state mediteraneene unde nivelul inegalităţii creşte rapid. Rata venitului marginal în Italia a crescut de la 0,27 la sfârşitul anilor 1970 ajungând la actualul nivel de 0,34. Bogăţia este concentrată la nivelul categoriilor demografice de vârstnici, iar mobilitatea socială este în scădere. Potrivit autorilor studiului, tendinţa aleatorie a pieţei muncii a contracarat efectele pozitive ale accesului mai larg la învăţământul superior:„Angajaţii tineri sunt mai educaţi, dar beneficiază de mai puţine garanţii, din această cauză fiind incapabili să acumuleze bogăţie, care ar genera proprietăţi şi venituri asociate capitalului.”

Conform Eurostat, în zona euro şomajul se păstrează la un nivel-record – mai exact, 12,1%. În luna mai, numărul celor fără locuri de muncă din zona euro ajunsese la 19,22 milioane, cu 67.000 de persoane mai mult decât în aprilie.  Ţările din sudul Europei se luptă în continuare cu o criză profundă şi cu efecte negative asupra şomajului. Conform Eurostat, cei mai afectaţi sunt tinerii din Grecia şi Spania, aproape 60% fiind în căutarea unor locuri de muncă. 


Pe de altă parte, Austria (4,7%), Germania (5,3% ) şi Luxemburg (5,7%) se bucură de cele mai reduse cote ale şomajului în spaţiul UE. În acest context, spaniolii şi grecii îşi caută tot mai des de lucru în centrul şi nordul Europei.

PERSPECTIVELE DE ANGAJARE PENTRU IMIGRANŢI, REDUSE


Potrivit unui nou raport al OCDE publicat în 13 iunie, fluxurile migratoare din interiorul UE sunt din nou în creştere, după trei ani consecutivi de scădere ca urmare a crizei. Cu toate acestea, perspectivele de angajare s-au redus pentru străini: aproximativ un imigrant din doi care este în şomaj se află în căutarea unui loc de muncă de peste 12 luni. “Germania nu este capabilă să-şi ţină imigranţii pe termen lung. Doar un grec din doi şi o treime dintre spaniolii sosiţi în Germania în 2011 au rămas în această ţară mai mult de un an. Dintre italieni, doar 40% s-au stabilit pe termen lung în ţară”
. Potrivit unui expert al OCDE, Germania ar trebui să primească mai bine imigranţii şi să actualizeze situaţia tuturor celor care sunt calificaţi, dar ale căror diplome nu corespund standardelor germane, cu atât mai mult cu cât „populaţia germană este în scădere şi îmbătrâneşte”
, statisticile prognozând o scădere a populaţiei active de la 50 la 42 de milioane în 2030. 


Potrivit unei anchete Deutsche Welle într-un cartier berlinez, vestea că aici ar putea fi aduşi solicitanţii de azil în Germania a tulburat locuitorii zonei. Într-un alt cartier din Berlin, o parte din cetăţeni au semnat o petiţie împotriva ridicării unor locuinţe de urgenţă destinate solicitanţilor de azil. Conform unui reprezentant al organizaţiei Pro Asyl, atmosfera neprietenoasă la adresa străinilor este întreţină şi de unii politicieni din marile partide: „Unii primari, de pildă cel din Essen sau cei din zona Lübeck, abordează acest subiect într-un mod foarte agresiv. Unii dintre politicieni au declarat că în zonele în care ar urma să fie duşi solicitanţii de azil ar putea apărea probleme. Evident, subiectul la care s-a făcut trimitere a fost cel privind criminalitatea, ceea ce dă apă la moară membrilor partidului NPD"
.

În Germania, ostilitatea la adresa străinilor - mai ales a solicitanţilor de azil - este cunoscută. Psihosociologul Elmar Brähler şi alţi specialişti au realizat, pentru Fundaţia Friedrich-Ebert, un studiu privind răspândirea mentalităţii extremei dreapta în Germania. „În noile landuri federale, duşmănia faţă de străini este foarte extinsă"
 a precizat Elmar  Brähler. Mai mult de jumătate dintre est-germani şi-ar dori ca străinii să fie trimişi acasă, din cauza numărului limitat de locuri de muncă existente. Sociologii susţin că temerile au drept cauză lipsa unui contact mai consistent al oamenilor din aceste regiuni cu străinii. În vestul ţării, germanii au colegi, prieteni sau chiar parteneri de viaţă străini.


Nemulţumiţi de politica de azil a Germaniei nu sunt doar cetăţenii germani. La rândul lor, solicitanţii de azil au început să fie din ce în ce mai fermi în încercarea lor de a atrage atenţia asupra problemelor cu care se confruntă. Acţiunile de protest sunt din ce în ce mai energice. De exemplu, refugiaţii iranieni nu se împacă prea uşor cu rolul de victimă, subliniază reprezentanţii organizaţiei Pro Asyl. "Observăm o evoluţie interesantă. Tinerii iranieni se simt aici ca nişte militanţi pentru mai multă democraţie"
. Un ecou social foarte puternic a avut, la începutul anului 2012, sinuciderea unui solicitant de azil iranian, care s-a spânzurat în lagărul de azilanţi în care trăia. A fost momentul în care şi alţi solicitanţi de azil au început să se organizeze. Astfel, un marş de protest de la Würzburg la Berlin, desfăşurat anul trecut, a fost puternic mediatizat. Protestatarii au solicitat, printre altele, anularea "rezidenţei forţate", o regulă care interzice solicitanţilor de azil să părăsească locul ales de ei pentru a trăi. Un protest al refugiaţilor a avut loc şi anul acesta, la început verii, la München, unde 90 de persoane au ridicat un cort în centrul metropolei bavareze şi au intrat în greva foamei, cerând admiterea cererii lor de azil. După o săptămână, poliţia a intervenit şi i-a evacuat.
 “Austria ar putea să-şi folosească mai bine imigranţii”
. O mai bună integrare pe piaţa forţei de muncă ar putea aduce statului 1,2 miliarde de euro, care ar trebui investiţi nu numai într-o formare mai bună a imigranţilor nou-sosiţi, dar, de asemenea, şi în cea a celor din a doua generaţie. „Fiicele imigranţilor provenind din fosta Iugoslavie au de două ori mai multe riscuri de a fi în şomaj decât fetele de aceeaşi vârstă ale familiilor care trăiesc în Austria de mai multe generaţii.”

Elveţia “profită de imigranţi”
. Alături de Luxemburg, Elveţia este ţara din OCDE care obţine cel mai bun profit în urma prezenţei acestora întrucât:”în primul rând, rata imigranţilor este ridicată în raport cu numărul de cetăţeni elveţieni; în al doilea rând, imigranţii care sosesc în Elveţia au vârsta potrivită pentru a fi apţi muncă; şi în al treilea rând, cei care sunt cel mai bine calificaţi găsesc adesea un loc de muncă”
.
Ţările din care emigrează tinerii se confruntă cu tendinţe destabilizatoare. Astfel, de exemplu, peste 70% din cele 2 milioane de polonezi emigranţi au mai puţin de 39 de ani, conform datelor publicate de Biroul Central de Statistică din Varşovia. Specialiştii polonezi subliniază că lipsa oamenilor tineri şi creativi  înseamnă “o creştere economică scăzută, mai puţin consum, un potenţial de dezvoltare redus şi chletuieli sociale ridicate”. “Aceste cifre sunt consternante. Sângerăm oameni”
.

Cetăţenia – o problemă


Multă vreme Germania nu s-a considerat o ţară de imigraţie. Străinilor li s-a cerut ca dovadă de loialitate să renunţe la vechea cetăţenie. Creştin-democraţii continuă să respingă dubla cetăţenie. 

În anul 2000, când se aflau la guvernare, social-democraţii şi Alianţa 90/Verzii au încercat să modernizeze legea datând din 1913. Se dorea simplificarea demersurilor în vederea obţinerii paşaportului german şi posibilitatea dublei cetăţenii. Reforma a adus câteva schimbări, printre care posibilitatea dobândirii cetăţeniei germane după 6-8 ani de şedere neîntreruptă pe teritoriul Germaniei - faţă de 15 ani, aşa cum prevedea legea anterioară. Cu toate acestea, creştin-democraţii care dominau în Bundesrat, au împiedicat planurile social-democraţilor şi ale ecologiştilor de a prevedea în lege dubla cetăţenie. Compromisul negociat şi respectat începând cu anul 2000 a generat o situaţie care a nemulţumit numeroşi imigranţi.

Reglementări confuze

Mulţi străini provin din ţări care nu permit renunţarea la cetăţenie. Pentru a o dobândi pe cea germană aceste persoane sunt obligate să depună o cerere de păstrare a cetăţeniei originare - astfel, dubla cetăţenie este permisă. Dreptul de a-şi păstra vechea cetăţenie îl mai au etnicii germani din speţiul ex-sovietic, cetăţenii ţărilor UE şi copiii soldaţilor americani staţionaţi pe teritoriul Germaniei. Ceilalţi străini trebuie să aleagă. Într-o situaţie delicată se află copiii imigranţilor din state non-UE care se nasc în Germania. Până la 18 ani, aceştia au dublă cetăţenie: pe cea a părinţilor şi pe cea germană. Între 18 şi 23 de ani, ei trebuie să decidă dacă vor să păstreze paşaportul german sau nu. În caz afirmativ, sunt nevoiţi să renunţe la cetăţenia ţării din care provin părinţii. În condiţiile în care nu s-au exprimat în privinţa alegerii cetăţeniei până la la împlinirea vârstei de 23 de ani, îşi pierde automat drepturile conferite de cea germană. 

Conform unui studiu al Oficiului federal pentru migraţie, puţini tineri cunosc aceste reglementări - motiv pentru care nu optează, efectele fiind cele menţionate. După pierderea drepturilor legale prin ratarea termenului, sunt obligaţi să solicite drept de şedere şi drept la muncă în Germania. Apar probleme în special pentru reprezentanţii celei mai numeroase minorităţi din Germania, turcii. Renunţarea la cetăţenia turcă atrage  dezavantaje. Printre altele, practicarea în Turcia a anumitor meserii este îngreunată sau chiar imposibilă, iar moştenirea devine problematică.  În principiu, nu ar trebui să fie aşa - afirmă deputatul liberal-democrat de origine turcă, Serkan Tören care a ales cetăţenia germană. "Brusc, devii parte a societăţii în care trăieşti. Cel puţin pentru mine acesta a fost un aspect foarte important"
 a precizat deputatul. Serkan Tören a dorit să intre în politică, dar consideră  incorect faptul de a fi cineva constrând să aleagă.

Viitoare noi reglementări - stringent necesare
Atitudinea deputatului liberal-democrat de origine turcă, Serkan Tören, reflectă politica liberalilor care, în majoritate, sprijină dubla cetăţenie. În calitate de parteneri de coaliţie, le-au propus partidelor aflate la guvernare revizuirea vechilor reglementări. Alegerile din toamna acestui an vor arăta dacă liberalii vor câştiga mai multă influenţă sau nu. În eventualitatea victoriei, social-democraţii, ecologiştii şi Partidul Stângii vor să transforme dubla cetăţenie din excepţie în regulă. 

Conform unor sondaje de opinie, tot mai mulţi germani sunt de acord cu dubla cetăţenie în cazul conaţionalilor cu rădăcini străine. "Mai devreme sau mai târziu, vechea lege va dispărea. Pur şi simplu nu mai e în pas cu vremea. Există pericolul ca mulţi dintre străinii care nu-şi pot păstra cetăţenia ţării de origine să părăsească Germania. Actuala lege e ca un butoi cu pulbere” 
. a apreciat Jens Schneider, cercetător în domeniul migraţiei la Universitatea Osnabrück.  Cercetătorul a observat că în şcoli domină problema înstrăinării - mai exact, a autoizolării de colectiv. Studiile de specialitate confirmă teoria. În cel mai mare land german, Renania de Nord Westfalia, rata încetăţenirilor a scăzut cu 40%. Tendinţa există la nivel naţional. Reprezentanţii Ministerului Integrării consideră că unul dintre motive este obligativitatea renunţării la vechea cetăţenie. 

EXTREMA DREAPTA, INSINUATĂ ÎN SERVICIILE SECRETE GERMANE
Cele trei servicii secrete ale Germaniei se află, în prezent, în situaţii critice. Serviciul de informaţii externe, BND, este acuzat că a ştiut de programul american de spionaj PRISM via Internet. Mai mult, este acuzat că ar fi folosit date PRISM în scopuri proprii. Serviciul de informaţii interne, Verfassungsschutz, este acuzat la rândul său de lipsă de transparenţă în cazul investigării seriei de crime comise de celula de extremă dreapta NSU. Serviciul de contrainformaţii militare, MAD, ar fi încercat să-l racoleze ca informator pe teroristul de de extremă dreapta Uwe Mundlos. În plus, Contrainformaţiile militare germane, MAD, au făcut cunoscută existenţa mai multor sute de suspecţi de extremism în rândurile armatei. 
 Într-un interviu acordat radioului public german, şeful MAD, Ulrich Birkenheier, a precizat că instituţia pe care o conduce a verificat în 2012 aproximativ 400 de prezumtive delicte de factură extremistă petrecute în interiorul Bundeswehr, dintre care 350 au avut un fundal de extremă dreapta şi 50, unul islamist. 
"Ponderea se află în zona de dreapta, fiindcă mereu constatăm cât e de atractivă armata pentru bărbaţii tineri, cu vârste între 18 şi 25 de ani. Deprinderea folosirii armelor este pentru unii foarte interesantă"
 a declarat Ulrich Birkenheier. Extremişti de stânga aproape că lipsesc din rândurile armatei, a subliniat şeful contrainformaţiilor militare.

Preşedintele sindicatului militarilor germani, Ulrich Kirsch confirmă incidente cu caracter de extremă dreaptă. "Am avut experienţe foarte negative. Am fost ameninţat personal"
 a declarat el, fără a intra în detali. 

Cifra mare de incidente cu caracter de extremă dreapta înregistrate în rândurile Bundeswehr de-a lungul anului 2012 este remarcabilă, cu atât mai mult cu cât în ultimii cinci ani, media acestora s-a păstrat în limita a aproximativ 40. O statistică pe termen mai lung nu există, fiindcă toate datele sunt şterse, potrivit regulamentului, după cinci ani.
Potrivit unui studiu recent comandat de Fundaţia Friedrich Ebert, 9% din populaţia Germaniei are convingeri de extremă dreaptă. Armata federală îi verifică temeinic şi amănunţit pe noii recruţi. Controlul soldaţilor este de altfel dublu. În interiorul armatei sunt verificaţi de MAD, iar în afara insituţiei de către Verfassungsschutz. 
Unităţi antitero au organizat în Elveţia, Olanda şi în Germania, ample razii împotriva unei grupări neonaziste, despre care procurorii germani spun că ar fi plănuit atentate cu bombă în scopul "înlăturării sistemului politic al Republicii Federeale"
.

Poliţiştii au percheziţionat locuinţele a şase suspecţi. Conform informaţiilor apărute în presă, acţiunea s-a soldat cu confiscarea mai multor suporturi digitale de date. Evaluarea informaţiilor stocate ar putea fi, însă, dificilă întrucât suspecţii ar fi criptat datele cu ajutorul unui program creat de ei. Nu au fost efectuate arestări, împotriva celor vizaţi neexistând capete de acuzare temeinice. 
Procuratura germană a deschis încă de acum câteva luni o anchetă împotriva celor vizaţi, care şi-ar fi procurat arme şi material explozibil. Ei sunt suspectaţi că ar fi creat o grupare teroristă, o aşa-numită "grupare a vârcolacului". Termenul îşi are originile în timpul celui de-al Treilea Reich, când şeful SS, Heinrich Himmler, a înfiinţat organizaţia subterană "Vârcolacul", formată din mici trupe speciale de comando, al căror scop erau acţiunile de sabotaj împotriva inamicului. Acesta ar fi fost, se pare, sursa de inspiraţie a celor şase suspecţi intraţi în vizorul autorităţilor germane. 

PERICOLUL RADIOACTIVITĂŢII AGITĂ SPIRITELE

Scurgere radioactivă la Fukushima - cazuri de cancer al tiroidei 
O scurgere de apă radioactivă a fost descoperită, la începutul lunii iunie, într-un rezervor al centralei nucleare de la Fukushima, a anunţat compania care o administrează, Volumul de apă radioactivă depistată este de aproximativ un litru, a declarat purtătorul de cuvânt al companiei Tokyo Electric Power (Tepco).

Potrivit Tepco, scurgerea a fost depistată. Rezervorul defect a fost montat la sfârşitul lunii mai. Din cauza acestui nou incident, compania este nevoită să reevalueze sistemul de gestionare a apei radioactive care se acumulează după răcirea reactoarelor.

Un studiu privind impactul radiaţiilor emise în urma catastrofei de la Fukushima asupra locuitorilor prefecturii unde este situată centrala nucleară afectată a constatat 12 cazuri de cancer la tiroidă la minori şi alte 15 cazuri suspecte, a anunţat miercuri o comisie înfiinţată în acest scop. Studiul a fost elaborat în baza testelor asupra a 174.000 de persoane cu vârsta de până în 18 ani. 

Specialiştii mandataţi de autorităţile prefecturii tind, totuşi, să creadă că aceste cazuri de cancer nu sunt direct legate de accidentul nuclear. Ei îşi fondează opinia pe date comparative, în special cele referitoare la dezastrul de la Cernobîl din 1986. Ar fi prea devreme pentru ca aceste cazuri de cancer la tiroidă să apară, la doar doi ani după catastrofa survenită în urma seismului şi tsunamiului din 11 martie 2011, susţin specialiştii
.
Coreea de Nord reporneşte un reactor nuclear

Coreea de Nord a anunţat în iunie că, în următoarele două luni, intenţionează să repornească unul dintre reactoarele nucleare ale centralei Yongbyon. Reactorul fusese oprit în anul 2007, conform unui acord internaţional susţinut de Statele Unite ale Americii.
Un grup de american de reflecţie a apreciat că demersul ar permite accelerarea programul nord-corean de înarmare nucleară. Pe baza unor fotografii realizate prin satelit, institutul americano-coreean din cadrul Universităţii John Hopkins a precizat că în Coreea de Nord s-au înregistrat "progrese reale" la centrală, mai ales în ceea ce priveşte acest reactor de grafit-gaz cu o putere de cinci megawaţi. "Într-o lună sau două, acest reactor a putea porni, însă disponibilitatea unor noi bare de combustibil este încă incertă". "Odată operaţional, reactorul ar putea produce aproximativ 6 kilograme de plutoniu pe an, care ar putea fi folosit pentru a fabrica arme nucleare"
.

Imaginile arată, de asemenea, că, în curând, Phenianul ar putea pune în funcţiune, la aceeaşi centrală, încă reactor nuclear, care, pe de o parte, ar furniza electricitate ţării, săracă în resurse şi, pe de altă parte, ar putea produce şi plutoniu folosit la fabricarea armelor nucleare. Noile imagini au fost publicate în contextul în care relaţiile dintre statele occidentale şi regimul nord-corean sunt mai puţin tensionate, după un al treilea test nuclear, în februarie, urmat de ameninţări din partea Phenianului cu atacuri asupra Statelor Unite.

Posibile subvenţii pentru centralele nucleare
Cotidianul Süddeutsche Zeitung a relatat că se află în posesia unor documente pe care Comisia Europeană le va face publice după vacanţa de vară, prin care se manifestă intenţia de a sprijini cu subvenţii centralele nucleare. Reacţiile au fost prompte şi fără echivoc, venind din toate direcţiile, inclusiv din partea Cancelarei germane. În pofida faptului că un purtător de cuvânt al Comisiei a respins zvonurile puse în circulaţie de cotidianul bavarez, menţionând "Comisia UE nu vrea să încurajeze acordarea de subvenţii pentru energia nucleară" mulţi se tem de veridicitatea relatărilor presei.

Ziarul münchenez a menţionat că intenţia Comisiei Europene ar fi de a pune pe acelaşi plan enegia provenită din surse regenerabile cu cea nucleară – care, la rândul ei, este ecologică întrucât nu produce mult CO2. Pe cale de consecinţă, statele UE ar trebui să poată mai lesne extinde sectorul nuclear cu ajutorul subvenţiilor aşa cum e astăzi posibil în cazul energiei obţinute din surse regenerabile.

Angela Merkel a făcut o scurtă, dar categorică declaraţie în acest sens: "Germania s-a pronunţat împotriva energiei nucleare, iar eu sprijin această politică"
. Nu doar cancelarul Angela Merkel, dar şi alţi politicieni germani au criticat ferm posibila intenţie a Comisiei de la Bruxelles - printre care europarlamentarul social-democrat Jo Leinen. Acesta a afirmat că, ţinând cont de efectele accidentului produs în Japonia, este inacceptabil ca această formă de energie să fie subvenţionată din bani publici.
FLASH. OPINII DE PRESĂ
Sub semnul diversităţii crizelor

Crizele din Turcia şi Egipt se află în atenţia mass-media. Suscită interes, de asemnea, consecinţele austerităţii extreme din Grecia şi corupţia la nivel mondial. 

Taz constată că aproape toţi liderii platformei activiste Taksim au fost arestaţi. Poliţia a intervenit brutal contra unor manifestanţi paşnici, în timp ce demonstranţii pro-Erdogan, unii înarmaţi cu cuţite, au fost toleraţi de forţele de ordine. 
Erdogan exportă teroarea din Turcia în Siria, acuză liderul opoziţiei de la Ankara, Kemal Kilicdaroglu. Acesta explică într-un amplu interviu pentru Frankfurter Allegemeine Zeitung de ce partidul său de opoziţie nu a câştigat mare lucru de pe urma protestelor anti-guvernamentale. În opinia sa, tineretul turc, care iese zilele acestea pe străzi, nu are încredere în partide, vrea să-şi exprime liber nemulţumirile, fără înregimentare politică.

Nici în Egipt lucrurile se liniştesc. Frăţiile Musulmane au respins oferta de reconciliere făcută de autorităţile interimare. Formaţiunea islamistă nu vrea să ocupe posturi ministeriale în noul guvern de tranziţie. "Nu vrem să colaborăm cu puciştii"
 - a declarat purtătorul de cuvânt al Frăţiilor Musulmane.

Altă criză - cea economică - framântă Europa. Bonitatea Italiei a fost redusă de agenţia de rating Standard and Poor's aproape de nivelul minim. Perspectiva agenţiei privind economia italiană a fost degradată şi ea la negativ, ceea ce înseamnă că noi penalizări sunt posibile în următoarea perioadă.

În Grecia continuă calvarul populaţiei: alţi 4200 de angajaţi ai statului elen vor fi daţi afară la presiunile creditorilor externi. În septembrie, urmează încă 8000. Guvernul de la Atena mai are în plan înfiinţarea unui nou impozit pe obiectele de lux, care va viza piscinele şi automobilele mari.

Tagesspiegel remarcă la rândul său disperarea grecilor de rând. Grecia sărăceşte prin economisirile prea dure; ţara şi-a pierdut deja din cauza măsurilor de austeritate un sfert din puterea economică. Fenomenul lasă urme adânci asupra populaţiei, care s-a săturat după cinci ani de recesiune.

Fiecare al patrulea cetăţean al planetei oferă mită - potrivit raportului Transparency International. Au fost chestionate 114000 de persoane din 107 ţări iar rezultatele arată că tocmai instituţiile care trebuie să asigure respectarea democraţiei sunt cele mai corupte. În Germania, de încrederea populaţiei nu se bucură nici partidele, nici parlamentul sau administraţia, nici măcar mass media.
Riscul unei intervenţii armate în Siria


Armata americană nu doreşte să se implice într-o intervenţie în Siria. Şeful statului major general Martin Dempsey i-a avertizat pe senatori că o acţiune militară în Siria ar costa cel puţin un miliard de dolari pe lună, potrivit Sueddeutsche Zeitung.

Avertismentul lui Dempsey este publicat şi de Frankfurter Allgemeine Zeitung, care reţine un alt aspect controversat din analiza şefului statului major al armatei americane: o implicare în Siria ar fi una de durată, fără posibilitatea unei soluţionări rapide a crizei.
Este aproape exclus ca actuala criză din Siria să fie dezamorsată prin ajutorul în armament uşor pe care America s-a decis să-l ofere rebelilor - dă de înţeles, în mod indirect, Neue Zürcher Zeitung. După ce atrage atenţia că pentru Statele Unite a nu interveni în conflictul sirian nu este o opţiune, ziarul elveţian sugerează că Washingtonului îi stau la dispoziţie doar opţiuni defectuoase. Generalul Dempsey i-a amintit şefului Casei Albe că orice intervenţie directă în acest conflict înseamnă război. Poate de aceea, semnalând că, la fel ca în Irak, în Siria se vădeşte un proces al destrămării statale, expectativa în care se află Statele Unite ale Americii - dar, mai ales, Uniunea Europeană - nu este doar un semn de slăbiciune, de neputinţă. Ea marchează şi finalul unui ciclu: al împărţirii lumii de către puterile coloniale, în urmă cu mai bine de 100 de ani. 

Frankfurter Allgemeine Zeitung acordă atenţiei fenomenului emigrării masive a familiilor cecene în Germania, via Belarus şi Polonia. În fiecare săptămână vine cât un sat întreg, subliniază cotidianul. 
Die Welt informează că aşa-numitul impozit de solidaritate, impus după reunificarea Germaniei pentru a finanţa reconstrucţia estului, este din nou contestat în justiţie. Un tribunal financiar din landul Saxonia Inferioară se va pronunţa pe această temă, iar cazul ar putea ajunge la Curtea Constituţională, cea mai înaltă instanţă germană.

Taz scrie despre acuzaţiile de violenţă aduse poliţiei germane de tineri musulmani. Aceştia ar fi fost controlaţi într-o seară la Offenbach la ieşirea dintr-o moschee iar poliţiştilor li se reproşează că au făcut exces de zel. Plângeri similare la adresa forţelor de ordine germane vin şi de la comunitatea musulmană din Hamburg.

Neue Zuercher Zeitung relatează că Uniunea Europeană a plasat în cele din urmă organizaţia Hezbollah pe lista formaţiunilor teroriste. Sancţiunile sunt deocamdată mai degrabă simbolice, după cum constată ziariştii elveţieni.  

Bulgaria, sub tirul presei

Frankfurter Allgemeine Zeitung este de părere că la Sofia se guvernează după reguli care doar aparent corespund criteriilor Uniunii Europene, ceea ce constituie una din cauzele „mizeriei endemice” bulgare.

După admiterea în UE, diverse cercuri interesate au dat înapoi roata reformelor abia începute, de pildă, în justiţie. Mai rău încă, diverse grupări s-au întrecut din umbră să controleze instituţiile care beneficiază de fonduri UE, precizează cotidianul german. În această situaţie, Uniunea Europeană este neputincioasă. 
Haosul politic face ca situaţia din Bulgaria să fie dezastruoasă - consideră Landeszeitung. La Sofia, toate guvernele ajunse la putere după 1989 au reuşit performanţa de a-i dezamăgi pe alegători. Nici un Cabinet nu a beneficiat astfel de şansa de a fi reales. Cu atât mai îndrăgiţi au fost noii deţinători ai puterii, despre care se credea că sunt nepătaţi dar care nu şi-au putut menţine multă vreme acest statut, scrie Die Presse. Ziarul austriac constată însă o ruptură în succesiunea la conducerea ţării a diverselor guverne la fiecare patru ani: începînd din 2013, există riscul ca ele să-şi predea ştafeta după doar cîteva luni, ceea ce agravează criza.
Mai multe sute de persoane au manifestat în faţa Parlamentului din Sofia, împiedicând accesul deputaţilor şi cerând demisia premierului Plamen Oreşarski, contestat de la jumătatea lui iunie pentru presupusa sa apropiere excesivă de mediul de afaceri bulgar.

Susţinut de Partidul Socialist şi de Mişcarea pentru Drepturi şi Libertăţi (MDL) care reprezintă interesele comunităţii musulmane, guvernul său are de asemenea nevoie de voturile deputaţilor partidului xenofob şi ultranaţionalist Ataka pentru a avea majoritatea. Or, până pe 27 iunie, aceştia din urmă deciseseră să boicoteze şedinţele Parlamentului, făcând imposibilă cea mai mică numire a noului guvern. “De acum este Volen Siderov cel care dictează condiţiile” subliniază Kapital Daily făcând referire la liderul Ataka.

Semne ale unei posibile redresări economice în Europa

“Sfârşitul recesiunii în Europa” punctează Berliner Zeitung. Cotidianul se bazează pe ultimul indice EMI – IDA în limba română – al directorilor de achiziţii, un sondaj efectuat în rândul a 3000 de companii din Germania, Franţa, Italia, Spania, Austria, Irlanda, Grecia şi Olanda, care ne permite să anticipăm evoluţia economiei Indicele, care ia în considerare producţia şi comenzile înregistrate, a fost de 50,4 puncte în luna iunie pentru zona euro, faţă de 45,1 puncte în 2012. Este “o surpriză” afirmă Berliner Zeitung, precizând că “mai mulţi factori indică faptul că economia în ţările din Europa de Sud se va restabili, de asemenea, şi că divizarea Europei între nordul relativ stabil şi sudul mai slab va înceta progresiv”
.

Financial Times afirmă că cifrele indică “rezistenţa neaşteptată” a Uniunii Europene faţă de creşterea lentă a Chinei, o piaţă-cheie de export pentru Germania. Cotidianul mai adaugă faptul că în perspectiva acestor date, Banca Centrală Europeană îşi va menţine, foarte probabil, actuala sa poziţie. În această lună a adoptat primele “semnale privind orientarea viitoare”
 - un angajament de a menţine ratele dobânzilor la un nivel scăzut pentru moment – şi a declarat că este gata să le reducă în continuare, în cazul în care indicii economici se deteriorează.
 Les Echos avertizează că “agenţiile de rating nu au terminat încă să tot sancţioneze ţările din zona euro”
. Cotidianul economic francez precizează că notele a 14 ţări din cele 17 ale zonei euro sunt orientate în scădere, la cel puţin una din agenţii. Belgia, Italia şi Spania sunt candidatele cele mai probabile pentru o următoare scădere a ratingului. De pe o zi pe alta, Moody’s şi S&P ar putea într-adevăr trece datoria spaniolă în categoria celor speculative, provocând retragerea investitorilor.

Summit european, între critici şi laude

Pentru a se combate şomajul în rândul tinerilor, au fost puse la dispoziţie şase miliarde de euro, de cheltuit până în anul 2015 în 13 dintre ţările cele mai afectate de acest fenomen. La această sumă se adaugă două miliarde de euro provenind din fonduri neutilizate. Un prim pas care totuşi nu este suficient pentru limitarea unui flagel care afectează aproape şase milioane de tineri europeni, notează presa de pe Bătrânul Continent.

Un alt subiect aflat pe agenda summitului – adoptarea bugetului UE pentru perioada 2014-2020 – a fost suspendat până în ultimul moment din cauza ameninţării Londrei că nu va vota dacă vor fi afectate facilităţile de care beneficiază la contribuţiile financiare europene.

Ziarul Les Echos salută cele “şase miliarde de euro” puse la dispoziţie “de Europa pentru angajarea tinerilor”. Cotidianul reaminteşte condiţiile care le-au permis liderilor europeni să îşi asume “cu seninătate un angajament transformat într-o prioritate”
:

Voinţa de moderaţie asumată de partea franceză, după o săptămână de tensiuni cu Executivul Uniunii Europene; un compromis de ultim moment asupra bugetului european după luni de negocieri dure; un acord in extremis între miniştrii de Finanţe asupra regulilor aplicate în cazul falimentului bancar, după mai mult de un an de discuţii.
La Lisabona, cotidianul Público critică summiturile repetate ale Uniunii Europene care pretind “salvarea monedei euro şi evitarea apocalipsei”, începând din 2010: „Din nou luna iunie, un alt summit european. Plus, câteva măsuri echivalând aproape cu zero. Programul de contracarare a şomajului în rândul tinerilor nu doar că este ridicol de limitat din punctul de vedere al fondurilor puse la dispoziţie, ci, în primul rând, reprezintă o nouă tentativă menită să ofere puţine rezultate în contextul eşuatei “Strategii Lisabona”
. Totuşi, se pare că aceste măsuri sunt tot ce poate face Europa actuală.

“După un an şi în contextul creşterii cu 1,7 milioane a numărului de şomeri, Europa propune aceeaşi reţetă” subliniază El País, care consideră că decizia de acordare a şase miliarde de euro creării de locuri de muncă în perioada 2014-2015 şi a încă două miliarde până în anul 2020 este “parţială şi relativ modestă”, constând doar în “stimulări de amploare limitată”: „La şase ani de la izbucnirea crizei, 27 de milioane de europeni nu au locuri de muncă. Este ca şi cum populaţia totală din Belgia, Austria, Danemarca şi Irlanda ar sta degeaba, fără a avea posibilitatea de a munci. (...) Dintre aceşti şomeri, aproape jumătate de milion au apărut în Spania, un veritabil producător de şomaj al continentului. Iar creşterea economică se lasă aşteptată.”

“Locuri de muncă pentru tineri în cadrul UE: discuţii multe, bani puţini”, scrie Gazeta Wyborcza. Cele şase miliarde de euro care vor fi cheltuite în perioada 2014-2020 nu vor fi suficiente, declară André Sapir, de la Institutul Bruegel Centre, pentru cotidianul polonez: „Proiectele destinate exclusiv tinerilor nu vor face “o mare diferenţă”, dat fiind că problema este reprezentată de şomajul care afectează toate categoriile de vârstă, având legătură şi cu creşterea economică sau, mai degrabă, cu lipsa acesteia. Îmi dau seama că “garanţiile oferite tinerilor” sunt doar bomboane, dat fiind că, în lipsa creşterii economice, nu se va reuşi crearea de noi locuri de muncă.”

Miliardele de euro destinate locurilor de muncă vor fi luate din bugetul UE pentru perioada 2014-2020, asupra căruia liderii europeni au convenit cu aceeaşi ocazie. Totuşi, precizează cotidianul de la Varşovia, votul final în Parlamentul European se va lăsa aşteptat multe săptămâni: „Parlamentul European va vota o rezoluţie cu valoare de recomandare în favoarea proiectului de buget marţea sau miercurea viitoare. Cu toate acestea, abia după vacanţa de [vară] eurodeputaţii vor aproba în mod oficial aspectele legale privind bugetul pe şapte ani (2014-2020), dat fiind că aceste documente nu pot fi pregătite până săptămâna viitoare. (…) Atât timp cât ţările membre UE respectă angajamentul de suplimentare uşoară a fondurilor pentru anul acesta, este foarte probabil ca rezultatul votului pe tema bugetului multianual să fie pozitiv.”

O reuniune marcată de “lideri care s-au mulţumit doar cu onorarea angajamentelor făcute anterior” a riscat scurt timp să eşueze atunci când premierul britanic, David Cameron, a cerut asigurări că nu vor exista modificări în privinţa controversatelor excepţii bugetare de care beneficiază Marea Britanie, scrie European Voice: ” Cu ocazia reuniunilor din decembrie şi februarie, Marea Britanie a opus rezistenţă apelurilor franceze privind reducerea sau anularea facilităţilor britanice la contribuţiile bugetare, dar Franţa a continuat, în lunile următoare, să insiste pentru o modificare care, potrivit calculelor britanice, ar putea obliga Guvernul britanic să plătească încă 351 de milioane de euro la bugetul multianual al UE.”
  
Ca o concluzie, precizează cotidianul economic italian Il Sole 24 Ore, măsurile convenite la Bruxelles nu reprezintă un succes major, iar Uniunea Europeană continuă să se mişte “la fel de încet ca un pahiderm” comparativ cu dinamismul manifestat de concurenţii săi, în principal de Statele Unite: „Deblocarea bugetului UE pentru perioada 2014-2020 oferă mijloacele practice de trecere la acţiune. Dar aceste mijloace sunt foarte limitate. (...) Cele şase miliarde de euro vor fi împărţite pe doi ani şi vor fi distribuite în favoarea celor 5,6 milioane de tineri fără locuri de muncă cu vârste mai mici de 25. Europa face permanent doar progrese foarte lente: este oferit puţin ajutor celor aflaţi în nevoie, dar niciodată nu este suficient. Există şi tendinţe de stimulare a creşterii economice, dar în principal simbolice. Pentru că fiecare ţară trebuie să înveţe să aibă propriul aport, să îşi creeze propria dezvoltare sau să încerce să o obţină.”
 
"La un an de la adoptarea pactului UE pentru creştere şi locuri de muncă, şomajul a atins cote alarmante" subliniază Berlingske Tidende: „5,6 milioane de tineri nu au astăzi un loc de muncă, echivalentul întregii populaţii daneze. Şefii de stat şi de guverne vor ajuta tinerii, dar experţii se tem de o nouă luptă pentru a nu obţine nimic, în final.”
 

Polemici Franţa - Comisia Europeană privind acordul de liber schimb cu SUA

"Insulte abia stăpânite circulă între Paris şi Bruxelles"
 constată Libération, care revine asupra polemicii care tot creşte între Franţa şi Comisia Europeană, de la lansarea negocierilor asupra unui acord de liber-schimb cu Statele Unite.

Ministrul francez al Redresării productive, Arnaud Montebourg, l-a acuzat pe preşedintele Comisiei Europene de a fi "carburantul Frontului Naţional" (extrema dreapta franceză). José Manuel Barroso a răspuns afirmând că "anumiţi responsabili politici francezi ar trebui să abandoneze ambiguitatea manifestată faţă de Europa şi ar trebui să o apere mai serios în faţa naţionalismului, populismului şi chiar a şovinismului"
.

Cotidianul explică acest schimb de amabilităţi prin prisma ambiţiilor nutritite de José Manuel Barroso: „promovând acest tratat care riscă să fie urmat de o escaladare a euroscepticismului, el arată că agenda sa nu mai este europeană, ci atlantică. S-ar pregăti, portivit surselor noastre, pentru o campanie în vederea obţinerii secretariatului general al ONU sau al NATO. Iar pentru aceasta, el are nevoie de acordul americanilor – de unde şi dovezile de bună credinţă pe care le oferă cu TTIP şi cu atacurile îndreptate împotriva Franţei.”

Le Figaro consideră că preşedintele Comisiei "ţintă desemnată deja, plăteşte lipsa de entuziasm a francezilor, a unui guvern care nu reuşeşte să marcheze puncte împotriva crizei"
. Ziarul întrevede, în acelaşi timp, în răspunsul dat Parisului de către José Manuel Barroso, o reacţie la apropierea dintre Elysée şi Cancelaria germană. Tandemul s-a resudat odată cu întâlnirea din mai şi cu „ultima contribuţie franco-germană” chiar dacă acesta a fost pur formală. 
Principalele ţări ale zonei euro ignoră recomandările venite de la Bruxelles, în timp ce Franţa şi Germania se opun deschis Comisiei, subliniază El País. "Criza minează influenţa echipei preşedintelui Comisiei, José Manuel Durão Barroso" menţionează cotidianul. "Comisia Europeană, prinsă într-o încleştare a nervilor cu Germania, traversează o criză de credibilitate". Recomandările executivului european şi măsurile cerute ţărilor sunt aplicate doar "atunci când cer pieţele sau în cadrul unui program de ajutorare"
.
Conflictul dintre Comisia Europeană şi Franţa "este complet artificial" asigură José Manuel Barroso într-un interviu acordat cotidianului Les Echos. Preşedintele Comisiei afirmă că "declaraţiile sale au fost deformate complet", şi că este "favorabil excepţiei culturale, un concept sacru"
.

Interogat asupra recomandărilor adresate Franţei în materie de economie, José Manuel Barroso aminteşte că "dacă Franţa înregistrează o prea mare diferenţă cu Germania cu toţii vom avea probleme, toată Europa"
.  

Salvarea băncilor falimentare şi a celor cu probleme de lichiditate


Europa a făcut un pas spre uniunea bancară în dimineaţa zilei de 27 iunie, miniştrii de Finanţe ai statelor membre UE ajungând la un acord privind modul de impunere a pierderilor creditorilor băncilor falimentare, scrie Financial Times. Potrivit estimărilor cotidianului economic, contribuabilii europeni au suportat fonduri totale de aproximativ 1 600 de miliarde de euro acordate băncilor afectate de crizele financiare începând din 2008; în acest context, publicaţia notează că acordul este un pas spre “o uniune bancară a zonei euro care treptat ar asuma în comun costurile viitoarelor planuri de salvare a băncilor”. Chiar dacă trebuie aprobat de Parlamentul European înainte de a intra în vigoare în 2018, acordul va putea “obliga deţinătorii de acţiuni, titularii de obligaţiuni bancare şi unii deponenţi să contribuie la costurile asociate falimentului bancar”
 scutind de această sarcină persoanele fizice, firmele mici şi depozitele asigurate mai mici de 100 000 de euro.

Potrivit publicaţiei El Periódico, decizia miniştrilor de Finanţe „este esenţială pentru consolidarea sistemului bancar european şi pentru a se evita ca erorile bancherilor să fie suportate din nou de cetăţeni prin acordarea de fonduri publice şi prin reduceri ale bugetelor sociale.” Directiva, continuă cotidianul, “stabileşte clar” ordinea contribuţiilor în cazul salvării unei bănci: “în primul rând sunt acţionarii, apoi deţinătorii de participaţii preferenţiale şi deţinătorii datoriilor numiţi creditori juniori, mai puţin asiguraţi, în al treilea rând deţinătorii de obligaţiuni, în al patrulea rând, depozitele mai mari de 100.000 de euro”
. Statelor le este oferită o anumită “flexibilitate”, acestea având posibilitatea de a interveni direct, dar în mod limitat şi cu aprobarea prealabilă a Comisiei Europene:

Germania şi aliaţii acesteia au impus regula ca toate costurile asociate acestei flexibilităţi să fie suportate din fonduri naţionale (publice sau private) şi că nu se va putea solicita asistenţă europeană cu garanţii de stat decât de către ţări aflate în dificultate, cum este cazul Spaniei. Recapitalizarea directă printr-un fond de salvare european rămâne ultima soluţie. 

În 20 şi 21 iunie, Eurogrupul s-a întrunit la Luxemburg pentru a stabili bazele unei uniuni bancare, de care se discută din vara trecută în scopul de a evita o nouă criză a datoriilor. Vineri noaptea s-a ajuns la un acord de principiu în privinţa utilizării fondurilor Mecanismului European de Stabilitate pentru recapitalizarea băncilor cu probleme de lichiditate precizează De Volkskrant. În total, MES va pune la dispoziţie 60 de miliarde de euro, care vor putea fi investite în acţiuni bancare începând din 2014. În opinia cotidianului olandez „o finanţare directă prin MES poate pune capăt unei situaţii în care guvernele naţionale sunt obligate să-şi ajute băncile, iar apoi întâmpină ele-înseşi probleme.”

Spre deosebire de proiectul iniţial, care avea drept scop ruperea completă a cercului vicios între datoria privată şi cea publică, proiectul adoptat de Eurogrup prevede implicarea statelor în salvarea băncilor naţionale respective. Unele puncte sunt totuşi încă neclare, remarcă la rândul lui NRC Handelsblad, din Amsterdam, potrivit căruia ţările din zona euro sunt foarte divizate cu privire la funcţionarea unei uniuni bancare.

Cine va plăti dacă o bancă trebuie să fie asanată sau închisă? Aici, în mare, se pot distinge două tabere: pe de o parte cea a Olandei, care consideră că contribuabilii au plătit destul pentru criză şi că acum sectorul financiar este cel care trebuie să plătească. Acesta este principiul bail-in, aplicat în Cipru, Olanda şi Spania. Ţări precum Franţa sunt sceptice faţă de acest principiu şi ar prefera să fie studiat fiecare caz în parte.
 El Periódico ajunge să considere că Eurogrupul a optat pentru o "salvare directă decafeinizată" a băncilor la ananghie: o eventuală aplicare retroactivă a acordului ar trebui să fie decisă "de la caz la caz" şi la unanimitate precizează cotidianul, adăugând că acordul „reduce la minim solidaritatea dintre ţările din zona euro. Conceptul final este foarte îndepărtat de ambiţiosul plan iniţial, cel proiectat cu ocazia Consiliului European din iunie 2012, pentru a fi una dintre axele uniunii bancare ale zonei euro.„

„Uniunea Europeană luptă să desprindă sistemul bancar de state” afirmă Financial Times, descriind modul în care conceptul unei uniuni bancare europene, care ar secţiona complet legătura dintre băncile aflate în pragul imploziei şi guvernele naţionale, se izbeşte de realitatea “negocierilor politice concrete”, iar acum evoluează spre “diluarea” acestor legături. Poziţia oficială este că lipsa de progrese practice privind crearea uniunii bancare este cauzată de aspecte logistice, dar Financial Times apreciază că „în culise, alţi oficiali recunosc că tergiversările sunt cauzate de starea de autosatisfacţie în legătură cu stabilizarea pieţelor financiare şi cu ajungerea treptată la campania electorală din Germania, aspecte care vor bloca luarea unor decizii majore până după scrutinul parlamentar din septembrie curent.”

Proiectul de uniune bancară nu este agreat de Berlin. După cum precizează La Tribune, „proiectul constă în crearea unei autorităţi de rezoluţie unică, însărcinată cu reaprovizionarea sau dezmembrarea băncilor aflate în dificultate". Autoritatea ar urma să fie „ constituită din reprezentanţi ai BCE, ai Comisiei Europene şi ai autorităţilor naţionale de rezoluţie a crizelor bancare”
. Acest consiliu unic de rezoluţie „va fi dotat cu puteri largi, care îi vor permite analizarea şi definirea celei mai bune metode de adoptat în a rezolva problemele vreunei bănci’. (...) Totuşi, consiliul de rezoluţie se va mulţumi cu formularea de recomandări. Comisia va fi cea care va „apăsa pe buton”, ea va decide implementarea vreunui plan de rezoluţie.”

La Tribune subliniază reticenţele Germaniei, care “consideră că propunerea Comisiei îi depăşeşte competenţele şi că ar implica, din start, schimbări ale tratatelor europene. (...) Ea se teme, totodată, că băncile germane vor plăti pentru concurentele străine aflate în dificultate, fie pentru a finanţa salvarea lor, fie pentru a ajuta la lichidarea acestora”
.
Die Welt consideră că “UE caută cu tot dinadinsul un conflict cu Germania”, preluând poziţia unui reprezentant al guvernului german, care se plânge de faptul că Bruxelles “exagerează” cerând să aibe “ultimul cuvânt”. În schimb, cotidianul nu are “nimic de zis, în principiu”, despre planul Comisiei, căci “toată lumea ştie (...) că este preferabil ca toţi responsabilii să se reunească în jurul mesei.”
 

Die Welt manifestă, totuşi, o anumită îngrijorare: „salvarea monedei euro a dus la naşterea prea multor soluţii provizorii - transferul supravegherii bancare spre Banca Centrală Europeană, de exemplu. Pe de o parte, ea trebuie să-şi elaboreze politica monetară într-un mod independent, iar pe de alta tot ea trebuie să ia măsuri care necesită (...) un control democratic (...). Actuala popunere a Comisiei dovedeşte că ea avea ceva îndoieli în privinţa conflictului de interese. Ar fi deci logic să acorzi BCE dreptul de a lichida bănci după ce i-a fost acordat dreptul de a le supraveghea. Însă Comisia a înţeles că acesta era un păcat al intervenţiei directe. De aceea nu i s-a acordat dreptul de a dezmembra bănci. Ar fi nevoie de un act adiţional la tratatul asupra Uniunii Europene, pentru ca arhitectura stabilităţii să devină solidă în sine.”

Germania a început, în 11 iunie, procesul împotriva BCE, o examinare a eventualei depăşiri a atribuţiilor în crearea Mecanismului European de Stabilitate. Frankfurter Allgemeine Zeitung subliniază că este vorba despre una dintre cele mai importante acţiuni în justiţie din istorie.  Se dezbate modul în care BCE a cumpărat obligaţiuni de la ţările împovărate de datorii din zona euro. Are Banca Centrală dreptul să achiziţioneze nelimitat Mario Draghi? Sau e vorba, mai degrabă, nu atât de o politică monetară, cât de finanţarea interzisă a unor state, aşa cum crede preşedintele Băncii Federale a Germaniei, Jens Weidmann? 


În realitate, nu e de competenţa tribunalului să se ocupe de BCE. Dar instituţiile europene nu au voie să acţioneze decât dacă le permit statele-membre. Judecătorii Curţii Constituţionale ar putea să decidă că BCE îşi depăşeşte competenţele achiziţionând, printr-un act “ultra vires”, obligaţiuni de la anumite state din zona euro pentru care garantează, în primul rând, contribuabilul german – iar asta fără nici un fel de împuternicire parlamentară, fără ca Bundestag-ul să fie măcar consultat în prealabil.

Curtea Constituţională ar putea transmite cazul Curţii de Justiţie a Uniunii Europene. Atunci soluţia ar fi probabil clară: când Curtea Supremă a Irlandei le-a prezentat judecătorilor de la Luxemburg Mecanismul European de Stabilitate (MES), aceştia au aprobat lejer fondul permanent de salvare a zonei euro.

Printr-o decizie expresă cu privire la MES, Curtea Constituţională Federală a Germaniei, cu sediul la Karlsruhe, a autorizat fondul de salvare cu condiţia participării Bundestag-ului, dar a criticat cumpărarea de obligaţiuni: achiziţionarea de obligaţiuni de stat, la care a recurs BCE şi “care a vizat să finanţeze bugetele statelor-membre, independent de pieţele de capital, e de asemenea interzisă, fiind considerată un act de eludare a interdicţiei privind finanţarea monetară a bugetelor”
.
O comparaţie între principalele afirmaţii din luările de poziţie ale BCE şi, respectiv, ale Băncii Federale a Germaniei, lămureşte conflictul: caracterul ireversibil al monedei euro este garantat pe durata mandatului, afirmă Banca Centrală Europeană. Compoziţia actuală a uniunii monetare nu poate fi garantată, având în vedere statele naţionale suverane – oricum nu de către o bancă de emisiune, spune Banca Federală. În câteva state-membre, politica monetară nu se poate manifesta în intergralitatea ei, crede BCE. Faptul că ratele dobânzii de piaţă sunt diferite nu intră în contradicţie cu o politică monetară omogenă, afirmă Banca Federală a Germaniei.
Acordul privind Politica Agricolă Comună, primit cu entuziasm


"Spre o agricultură mai verde" anunţă La Libre Belgique după semnarea acordullui de Comisia Europeană, Parlamentul Europei şi Consiliul European asupra Politicii Agricole Comune, în 26 iunie, la Bruxelles. Acordul, pentru un buget de 53 de miliarde de euro pe an, prevede legarea procentajului de 30% din subvenţiile europene de respectarea măsurilor ecologice, cum ar fi, de exemplu, diversificarea culturilor.

Cotidianul precizează, totuşi, că: „în faţa numeroaselor reţineri exprimate de majoritatea parlamentarilor europeni şi a statelor membre, noua PAC va da impresia de a fi croită "la comandă", într-atât multiplică ea dispoziţiile particulare care permit fiecărei ţări să o adapteze la propriul calapod. Nu este sigur deloc că aceasta va câştiga în coerenţă şi în lizibilitate, şi nici că spiritul european va câştiga în putere.”


În viziunea Público - care salută creşterea ajutoarelor acordate agriculturilor portughezi - este vorba de "cea mai profundă reformă a PAC din ultimul deceniu" chiar dacă "nu corectează distorsiunile iniţiale ale Politicii Agricole Comune"
. Însă, cotidianul portughez se întreabă dacă noile măsuri vor putea reechilibra Politica Agrară Comună care nu a fost un model de echitate şi nu "a reuşit să apropie agricultura ţărilor aflate în întârziere, ca Portugalia, de cele avansate"
.

În viitor, ajutoarele date celor care, în mod obişnuit, primesc substanţial, în beneficiul celor care astăzi primesc foarte puţin. Problema este că această idee de avangardă este timidă. În 2019, un agricultor portughez va primi în medie ajutoare în valoare de doar 610 euro pe an în timp ce omologul său danez va avea dreptul la 910 euro. 
Dincolo de aceasta, Portugaliei îi va reveni un ajutor mai puţin important decât a fost prevăzut în ultimul ciclu de planificare financiară. Apoi, este de văzut în ce măsură vor afecta cerinţele de mediu înconjurător cele mai productive şi mai competitive întreprinderi, precum cele care produc roşii sau porumb.

